text:
नेपाल मे गणतंत्र चाही – एहि मांग लेल शहदाति देनिहार ‘दुर्गानन्द झा’ पर युवा लेखक ‘निराजन झा’ केर संस्मरण आलेख
शहीदक लिखल ओ तीन टा चिट्ठी कतय गेल?
– निराजन झा, राजविराज, सप्तरी।
२०२० माघ १५ के राति जेलमे करीब १२ बजे दिस दु बेर गोली के आवाज सुनबामे आयल । जेलमे रहिरहल जेलिया सबके लागल आब दुर्गानन्द चलि गेल। किछुवेखन पहिने जेलमे किछकाल हमरा सुत दिय कहि दुर्गानन्द फोंफ काटि सुतल छलाह आ ततबेमे किछ बुटक आवाज सुनलापर अरबिन्द ठाकुर भुरकी दक दुर्गानन्दके उठौने छल । कहाँंदनि खादीक धोती कुर्ता, बण्डी पहिर माथमे त्रिपुण्ड चन्दन आ गरदनिमे रुद्राक्षक मालामे सजल दुर्गानन्द झटपट उठि ठार्ह एना भेल जेना वर वियाहक लेल तैयार रहय । अन्तिम इच्छा जेलर द्वारा पुछलापर ओ आन कोठरीमे रहल अपन जेलक संघतिया अरबिन्द ठाकुर आ दलसिंह थापा के बजाबय कहलक “हम दुर यात्रामे जा रहल छि, अहाँसब नहि घबरायब, गणतन्त्र अवश्य कायम होइत” कहैत ओ पठित गीता आ काशीदेबी केर लेल प्रेमक निसानी रुमाल जेलर केँ दैत ओतय सँ विदा भेलाह । जेलक कारखानामे दुर्गानन्द जि केँ आनि कमलक गाछमे दु बेर फांसी देलोपर नै मरल प्रथम गण्तान्त्रिक शहिद केँ दुइ गोली सँ मारल गेल । हुनका मृत्यु दैत देखनहार एकगोट कैदी हृदयघात स मरि गेल छल ।
१९९९ साल बैशाख शुक्ल एकादशी १४ गतेक दुर्गानन्द झाक जन्म धनुषा जिलाक जटही गाममे भेल छलनि । पिता देवनारायण झाक एकमात्र पुत्र दुर्गानन्द बाल्यकालसँ कुशाग्र बुद्धीक रहथि । २०१५ सालमे भेल नेपालक प्रथम आम निर्वाचनमे नेपाली कांग्रेसक लोकप्रिय नेता रामनारायण मिश्र आ महेन्द्र नारायण निधीक चुनाव प्रचार केनहार दुर्गानन्द २०१७ साल पुस १ मे राजा महेन्द्र द्वारा संसद आ संसदिय सरकार बिघटन कयल गेलापर गाम मे जत-तत अपन आक्रोश देखाबैत अपनामे असीम राजनीतिक चेतना भेलाक परिचय देने छलाह ।
२०१८ साल माघ ९ गते लोकतन्त्रक हत्यारा राजा महेन्द्र जनकपुर भ्रमणपर औता सुनिते नेपाली कांग्रेसक युवा नेता सरोजप्रसाद कोइरालाक संपर्कमे आबि ग्रेनेडक साथ ९ गते माँ मैथिलीके अङ्गना मे ठार्ह भ गेला । कठोर पञ्चायती शासन ब्यवस्थामे राजा ऊपर बम फेकनाइ सामान्य बात नहि छल । जानकी मन्दिरक आगुमे राजा सवार रहल लैन्ड रोभर गाड़ी रुकिते क्रान्तिकारी दुर्गानन्द बम प्रहार केने छलाह । बम गाड़ीपर लागि जानकी मन्दिरक देवालमे टकरा कय विस्फोट भेल छल । हजारौ सैनिकक घेराबन्दीक बादो दुर्गानन्द नहि पकड़ेला आर निडर भ ओही राति जनकपुरक एकटा कुटीमे अपन संगी हेमचन्द्र आ भोगेन्द्रक सँग रहल छल । आ परातभने भारत दिशि चलि गेल छलैथ ।
२०१७ साल मार्ग शुक्ल पंचमीक दिन दश्मा मे अध्यनरत दुर्गानन्द जि केर बियाह काशीदेवी झा सँग भेल छल । एक बरखक दाम्पत्य जीवनमे एकटा पुत्र जन्म होएतो बच्चाक प्रसव बेदनामे मरले जन्म भेल छल । क्रूर पञ्चायती व्यवस्था, अनुसन्धानक नामपर बेकसुर सबकेँ देल जा रहल यातना आ कारागार मे राखलगेल अरबिन्द ठाकुर लगायतक संगे कैल जा रहल अमानवीय व्यवहार सँ मर्माहत भेल दुर्गानन्दजी नेपाल आबि अपन गिरफ्तारी स्वयम् देने छलैथ । जलेश्वर जेल मे ओही राति राखि परातभने हेलिकप्टर द्वारा हनुमान ढोकाक डिएसपी कार्यलयमे आनि दुर्गानन्द जि केँ राखल गेल । अपन सहकर्मी सब सँग रहि रहल दुर्गानन्द जी लगायतकेँ भोर आ साँझ दु मुट्ठी चुरा खुवाक राखल जाएत छल । एहेन कष्टकर जीवन व्यतित क रहल दुर्गानन्द जी जेल सँ भागय के सुरसार सेहो केलक मुदा असफल भेलापर एक्केटा सिक्रिमे अलग अलग हथकरी लगा आरो बेसी यातना देल जाय लागल छल ।
नेपाल सरकार द्वारा बिशेष अदालत गठन कय बिना उपस्थित करौने २०१९ भादव १९ गते दुर्गानन्द, अरबिन्द आ दलसिंह केँ मृत्युदण्डक सजाय सुनायल गेल आ दुखा सहनी केँ आजीवन कारावास सुनायल गेल । तकरबाद चारुगोटे केँ त्रिपुरेश्वोर स्थित केन्द्रिय कारागारक गोलघरमे राखल गेल । गोलघरक यातना अत्यन्त पीड़ादायक भेलापर दुर्गानन्द जी केर नेतृत्वमे सब गोटे अनशन सेहो कयने छलाह ।
“दो हंसों का जोड़ा बिछर गयो रे गजब भयो रामा जुलुम भयो रे” गीत काशीदेवीक विरहमे दुर्गानन्द जी जेल मे गुनगुनाइत रहैत छलाह आ कखनो-कखनो “तेरी जुल्फों से जुदाई तो नहीं मांगी थी, कैद मांगी थी रिहाई तो नहीं मांगी थी” नेपाली कांग्रेस पर गबैत रहैत छलाह । जेलमे खाइलेल नै पेलापर दुर्गानन्द जि मुस आ बरखा मौसम मे डोका पकैड़कय खा लैत छलाह । नेपालक कानूनमे ब्राह्मण आर स्त्रीकेँ फाँसी नहि देबाक व्यवस्था केँ संशोधन कय केँ दुर्गानन्द जी केँ फाँसी आ बाँकी सहयात्री केँ आजीवन कारावास देबाक निर्णय बाद मे लेल गेल छल ।
अन्ततः २०२० माघ १५ केँ बेरियांखन ४ बजेक आसपास दुर्गानन्द सँ भेटबाक लेल हुनकर माँ आ धर्मपत्नी केँ आनल गेलनि। ओही सँ पुर्व दुर्गानन्द जी गीताक पाठ केने छलाह । दुर्गानन्द कतबो सम्झाबैत रहि गेला मुदा हुनकर माय आर धर्मपत्नी नोरेझोरे बेहाल भेल छलीह । “माँ अहाँक दूध देशकेँ गण्तन्त्र प्राप्ति लेल काज केलक। एक दिन अहाँ सबकेँ ताकि कय लोक सम्मान करत।” कहि दुर्गानन्द विदा भेलाह ।
साँझक करीब ५ बजे चौकीदार बद्रीराम भण्डारी केँ चुपेचाप दुर्गानन्द जी स भेंट करौलक। भेटमे दुर्गानन्द “आब अहि देशमे जल्दिये प्रजातन्त्र आयत। अहाँ सब निडर भ रहु।” कहि दुर्गानन्द जी तीनटा चिट्ठी चौकिदारक हाथमे देलाक बात भण्डारी केँ बतौलनि । एकटा चिट्ठी पार्टीक सभापति सुवर्ण शमशेर जी केँ, दोसर माँ के लेल आ तेसर चिट्ठी किनका लेल छल से स्पष्ट नहि भऽ सकल अछि। मुदा ओ चिट्ठी चौकिदार जेलर केँ देलक या अपने राखलक तेकरो भेद नहि खुजल । ओहि चिट्ठीक चर्चा त कतौ भेबे नै कैल ।
दुर्गानन्द मुल्क आ जनताक लेल फाँसीपर चढि गेला ५२ बरख भ गेल । मुदा जाही उदेश्यकलेल सब किछ त्यागि अपना केँ राजनीति मे सौंपि देलखिन ओ उद्देश्य आ हुनकर सपना पुरा भेल कि नै ? ई हिसाब करबाक समय आब आबि चुकल अछि।
एहि आलेख केर लेखक निराजन झा – मिथिलाक अनुपम डेग नामक संस्थाक संस्थापक छथि। संगहि नेपाल मे मिथिला राज्य केर स्थापनाक समर्थक आर मैथिली भाषाक संग संस्कृतिक रक्षा लेल सदैव कोनो न कोनो नव डेग संग अभियान मे निरंतर सक्रिय रहैत छथि। उपरोक्त संस्मरण आलेख केर संपूर्ण स्रोत हुनकहि पास सुरक्षित अछि।
निराजन झा, राजविराज
ईमेल आइडीः [email protected]


c: text/html

text:
जेडीयू नेता जॉर्ज फर्नांडिस राज्यसभा सांसद बनि गेलाह . फर्नांडिसजी एहि बेर पार्टी सं टिकट नहि मिलला पर मुजफ्फरपुर सं लोकसभा चुनाव सेहो लड़ल छलाह मुदा जीत नहि पएलाह. ओहि टाइम बिहार के मुख्यमंत्री नीतीश कुमार हुनका भरोस देने छलखिन्ह जे अहां चुनाव नहि लडुं अहां के राज्यसभा भेज देल जाएत. मुदा ओहि समय हुनका चढ़ाबय वाला लोक सभ चुनाव लड़बा देलखिन्ह. तखन ओ इहो कहने छलखिन्ह जे समाजवादी नेता चुनाव लड़ि कs संसद मे पहुंचैत अछि... राज्यसभा के रास्ता सं नहि. मुदा हारला के बाद फेर ओहे रास्ता अख्तियार कएलाह.
ओना त फर्नांडिस जी नीक नेता छथिन्ह. मुदा आब हुनकर उम्र भेलन्हि. उम्र के असर... फेर खराब स्वास्थ्य. ओ काफी दिन सं अस्वस्थ चलि रहल छथिन्ह. अस्वस्थ रहले के कारण नीतीश जी हुनका टिकट नहि देने रहथिन्ह. स्वास्थ्य नीक नहि रहला के कारण राज्यसभा के शपथ लेबय लेल जखन संसद पहुंचलाह. दोसर नेता सभ हिनका सहारा देने छलखिन्ह. शपथ लेबय काल सेहो दोसर सांसद मदद कएलखिन्ह. ठीक सं आवाज सेहो नहि निकलय छलन्हि. लोक के त शपथ मे सिर्फ हुनकर नामे टा सुनाय पड़लन्हि.
आब सवाल ई अछि जे कि एहन हाल मे हुनका सांसद बनबाक चाही छल ? सांसद बनाबय के प्रति पार्टी के किछ जिम्मेदारी अछि कि नहि ? कि पार्टी जिनका चाहत हुनका एमपी बना देत ? कि बूढ़... बीमार लोक से राज्यसभा मे जएबाक चाही ?
सभ किछ के उम्र होएत अछि. अखन हुनका आराम करबाक चाही. स्वास्थ्य लाभ करबाक चाही छल. सांसद बनला पर कई तरहक जवाबदेही... जिम्मेदारी होएत अछि. ई उम्र हुनकर सेवा करबाबय के छनि... करय के नहि. हुनकर योगदान के लोक नहि भूलतन्हि... मुदा आब देश के लेल योगदान देबय वाला दोसर लोक के त आगां आबय दिओन्हि. युवा सभ के मौका दिओन्हि. बिहार मे योग्य लोक के कोनो कमी नहि छनि. जेडीयू के राजनीतिक फायदा छोड़ि कोनो स्वस्थ लोक से राज्यसभा के लेल भेजवाक चाही छल. जे राज्य... देश के लेल अपन पूरा योगदान द सकय छलखिन्ह. जेडीयू के अगर हुनकर बेसि फिक्र छल त... हुनका देखभाल के लेल आओर दोसर तरीका खोजबाक चाही छल.
सांसद के काज बड़ जिम्मेदारी वाला रहय छनि. राज्य... देश- दुनिया के विकास के लेल काज करय पड़य छनि. कि एहि उम्र मे बूढ़... बीमार राजनेता के संन्यास नहि ल लेबाक चाही छल ? कि पार्टी मे आओर दोसर नेता के अकाव पड़ि गेल छलन्हि ? दोसर के लेल उम्र तय करय वाला राजनेता अपना बेर मे मुंह किएक फेर लय छथिन्ह ? अहां सभ के कि लगैत अछि कि हुनका सांसद बनबाक चाही छल ? कि राज्यसभा मे किनको भेजय के बस एकटा औपचारिकता निभाएल जाएत अछि ?

robotstxt: allowed

filter: keep


text:
दरभंगा, मिथिला मिरर: बिहार रक्षा वाहिनी स्वयंसेवक संघकें आह्वान पर होमगार्ड जवानक जारी धरना-प्रदर्शनके समर्थनमे जवान शुक्रदिन अनिश्चितकालीन भूख हड़ताल शुरू कए देलक। जिला समादेष्टा कार्यालयके समक्ष संघके किशोर यादव आ राम स्वार्थ महतो लंबित मांगक समर्थनमे भूख हड़ताल पर बैसलाह। मौका पर आयोजित सभाकें जिलाध्यक्ष विष्णुदेव सिंह यादव संबोधित करैत कहलनि जे, सर्वोच्च न्यायालय एवं उच्च न्यायालयके फैसलाक मुताबिक होमगार्ड जवानकें बिहार पुलिस जेना सरकार वेतन आ अन्य सुविधा नहि दए रहल अछि।
ओ कहलनि जे, जा धरि मांग पूरा नहि होएत ता धरि जवान अनिश्चितकालीन धरना प्रदर्शन आ भूख हड़ताल जारी राखत। ओ कहलनि जे, यदि मांगक पूर्ति नहि होएत त 27 अप्रैल कए केंद्रीय समितिक बैसकमे उग्र आंदोलन करबाक निर्णय लेल जाएत। मौका पर बहुतो वक्ता हड़ताली होमगार्डसकें ड्यूटी सं वंचित करबा आ प्रताड़ित करय वला आदेशक विरोध केलनि।
सभाकें दारोगा प्रसाद राय, रामविलास यादव, जय किशोर यादव, रामस्वार्थ महतो, बैद्यनाथ सिंह, सुरेश यादव सहित बहुतो लोक संबोधित किया केलनि।


text:
मधेपुरा, मिथिला मिरर: सदर प्रखंडकें बालम गढि़या पंचायत भवन परिसरमे बुधदिन पंचायतक मुखिया अनिल अनलकें अध्यक्षतामे कार्यकारणी सदस्यक बैसक भेल। बैसकके दौरान सब वार्डमे चलि रहल विकास योजनाक समीक्षा कएल गेल। बैसकके दौरान सब वार्ड सं वृद्धा पेंशनके लेल पहुंचल दर्जनो लाभुक आक्रोशित होईत कहलनि जे, हमरा सबके लगभग डेढ़ साल सं पेंशन नहि भेटि रहल अछि। बहुतो बेर कार्यालयकें चक्कर लगा-लगा कए थाकि चुकल छी।
आक्रोशित लाभुककें शांत करैत स्थानीय मुखिया अनिल कहलनि जे, पेंशनक लेल लगातार हम प्रयासरत छी। विभागीय अनदेखीके कारण ऐहेन भए रहल अछि। 15 दिनक भीतर यदि पेंशनक राशि संबंधित लाभुकके खातामे नहि पठाओल जाएत त अहिकेँ विरूद्ध सब पेंशन लाभुक प्रखंड मुख्यालयमे धरना प्रदर्शन कए उग्र आंदोलनक लेल बाध्य भए जाएत।
बैठकके दौरान वार्ड सदस्य मनरेगा, इंदिरा आवासक प्रथम एवं द्वितीय किश्तक राशि एवं अन्य विकास योजनाक चर्चा केलनि। बैसकमे पंचायत सचिव विन्देश्वरी यादव, पंचायत रोजगार सचिव अरविन्द कुमार, आवास सहायक ब्रजेश कुमार, विकास मिश्र अनंत साह, किसान सलाहकार बिजेन्द्र मंडल, उप मुखिया देवा देवी, प्रेम सागर खुशखुश, वार्ड सदस्य सहदेव यादव, रघुनंदन यादव, पंकज कुमार, देवेश कुमार, कमलेश कुमार, विजय सादा, विजेन्द्र राम, नत्थन साह सहित सब सदस्य मौजूद छल।


text: नई दिल्ली। भाजपा अल्पसंख्यक मोर्चा क अध्यक्ष आ सांसद सैयद शाहनवाज हुसैन कहला अछि जे संसद क शीतकालीन सत्र मे बिहार क हक क लेल मजबूत लड़ाई होयत। इ साजिश बेनकाब कैल जाइत जे कोना दिल्ली क सरकार बिहार क विकास मे बाधक अछि। दिल्ली मे लंबित बिहार क विकास संबंधी योजना आ पैकेज क हवाला दैत ओ कहला जे कांग्रेस एहि प्रदेश क सबस पैघ दुश्मन अछि। पहिने इ काज लालू प्रसाद आ रामविलास पासवान क पार्टी करैत छल। एहि परिस्थिति मे हमरा सब कए आक्रामक हुए पड़त। हम अपन हक लडि़कए लेब। एकटा प्रश्नक उत्तर मे हुसैन स्पष्ट केला जे भाजपा क प्रदेश इकाई मे कोनो विवाद नहि अछि। कोड़ा मामला मे ओ कहला जे मधु कोड़ा क पाप मे राजद-कांग्रेस आ झामुमो बराबर क हिस्सेदार अछि। इ सब कोड़ा पर लगल आरोप क जिम्मेदारी स नहि बचि सकैत छथि। ओ वंदेमातरम क खिलाफ जारी हालिया फतवा कए बेतुका करार देलथि। जसवंत सिंह क संबंध मे कहलथि जे अगर ओ मौलाना अबुल कलाम आजाद पर किताब लिखैत, त ओ हुनकर मुरीद हेताह। मध्यप्रदेशक मुख्यमंत्री शिवराज सिंह चौहानक बयान पर ओ कहलथि जे हुनकर बयान कए गलत रूप मे पेश कैल गेल।


text:
बचपन आ दुर्गा पूजा
अन्हर भोरे उठि संगी-संङोर के उठबैत दौड़ा-दौड़ी शुरू! बाबी-काकी-माय-बहिन सभ अपन फूलबारीके रक्षा करैत छथि आ छौंड़ा-मांरड़ि सभ दौड़ि पड़ैछ सार्वजनिक फूलबारी सँ विभिन्न तरहक फूल तोड़ि फूलडाली भरि-भरि भगवती घर केँ पूर्ण सुवासित राखय लेल। जेना जीवनक सभ सँ पैघ लक्ष्य के प्राप्तिसँ केकरो खुशी होइत छैक, किछु तहिना धिया-पुता अवस्थामें दुर्गा-पूजा में बेसी सऽ बेसी प्रकार के फूल भैर-भैर फूलडाली तोड़ला-बिछला-अनला सँ होइत छैक जेना आइ स्मृतिमें आबि रहल अछि। फूल कनैल (उजरा, पीरा, ललका), सिंगहार, अरहुल (ललका, उजरा, पीरा – एकहारा एवं बहुधारा आदि), लंकेसर (उजरा, ललका, पीरा, छीट रंगके एकहारा-दोहारा-बहुधारा आदि), अपराजिता, गुलाब (अनेको प्रकारक), बेली, चमेली, गेंदा, तीरा (अनेको प्रकारक)…. ऊफ आब तऽ नामो नहि स्मृतिमें आबि रहल अछि। कम से कम दू सऽ अढाइ घंटा तक घूड़दौर मचल रहैछ जे अधिक सँ अधिक रास फूल तोड़ि जमा करी। सभके हिस्सा लागल रहैत छैक आ सभके जेना अपन कर्तब्य ईशक भक्तिमें स्वाभाविक रूपमें लीन रखैत छैक। देखादेखी सही, लेकिन अबोध बच्चोपर दैविक कार्यके जोश सवार रहैत छैक। एकरा शुरुआत के चरण मानी।
दोसर चरणमें स्नान-ध्यान-पूजा-पाठ के रहैछ। सभसँ पहिल कार्य भगवती घर के पवित्र बनायब रहैछ। घरके वृद्ध-वृद्धा सँ लैत बच्चा-बच्चा भोरे-भोर स्नान करैत भगवती घरमें खूब लगनसँ पूजा आ सस्वर पाठ करैछ। भजन-कीर्तन-विनती आदि के सहयोग जोर पर रहैछ। परिवारके सभ सदस्य लयबद्ध गबैछ –
जय शिव प्रिये शंकर प्रिये, जय मंगले मंगल करू।
जय अम्बिके जय त्र्यंबिके, जय चण्डिके मंगल करू!
अनन्त शक्तिशालिनी, अमोघ शस्त्रधारिणी,
निशुम्भ-शुम्भ मर्दिनी, त्रिशूल चक्र पाणिणी!
जय भद्रकाली भैरवी, जय भगवती मंगल करू!
जय वैष्णवी विश्वंभरी, जय शांभवी मंगल करू!
जय शिव प्रिये…
कराल मुख कपालिनी, विशाल मुण्डमालिनी,
असीम अट्टहासिनी, त्रिमूर्ति सृष्टिकारिणी,
हे ईश्वरी परमेश्वरी, सर्वेश्वरी मंगल करू!
कात्यायनी नारायणी, माहेश्वरी मंगल करू!
जय शिव प्रिये…
प्रकृति अहीं सुकीर्ति अहीं, दया जे अहीं, क्षमा जे अहीं,
स्वधा जे अहीं छटा जे अहीं, कला जे अहीं प्रभा जे अहीं,ज
दुःखहारिणी सुखकारिणी, हे पार्वती मंगल करू!
हे ललितशक्ति प्रदायिनी, सिद्धेश्वरी मंगल करू!
जय शिव प्रिये…
तदोपरान्त भगवतीस्थान जाय ओहिठाम पुरनका मन्दिर आ नव-निर्मित मूर्तिक मन्दिर – दुनू जगह क्रमशः जल-फूल-पाती अर्पण करैत माँके कोरा में बैसि किछु क्षण हुनकहि पाठ आ विनती गबैत पुनः घर वापसी आ जलखै कयलाके बाद मेला घूमय जाय। मेलामें मित्र सभ संग अलगे आनन्द भेटय। पुनः खाय के समय घर वापसी, आ फेर मेले पर चलि जेनाय। एहि बीच भगवतीके विधिवत् पूजा सेहो सम्पन्न होइक आ प्रसाद लय बेरहट लेल घार एनाय। पुनः संध्याकाल मन्दिर जाय साज-सज्जा-रोशनी आदिक इन्तजाममें बानरी सेना बनि काज केनाय। सैकड़ों-हजारों-लाखों माटिक दिवारी में दीप-दर्शन उपरान्त पुनः सभटा के किनार लगौनाइ। रातिक दस-एगारह बजे धरि मन्दिरके परिसरमें कीर्तन-भजन-गायन के आनन्द लैत पुनः रात्रि-विश्राम लेल मात्र घर लौटनाइ। किनसाइद कोनो नटुआ-नाच, रामलीला, ग्रामीणक द्वारा खेलायवाला नाटक आदि भेल तऽ ओहिमें रमि जेनाय। हाय रे बचपन आ दुर्गा पूजा!
आब बात किछु आर छैक! हम सभ धिया-पुताके बाप बनि गेल छी आ धिया-पुता मजबूरीमें गामक संस्कार सऽ दूर भऽ गेल अछि। तदापि हमर स्मृति सऽ ओकर संस्कार बनल रहैक एहि लेल ई कथा अपन चारू बच्चा आ पाठकवृंदके बच्चा सभ लेल समर्पित करैत छी।
हरिः हरः!


text: सहरसा मे बिजली संकट सं परेशान लोक के धीरज आखिर जवाब द गेल. बिजली कटौती सं परेशान लोक बिजली ऑफिस जाsक जमि कs हंगामा कएलखिन्ह आओर बिजली विभाग के जीएम के चेहरा पर कालिख पोति देलखिन्ह. लोक के गुस्सा तखन आओर बढ़ि गेल जखन हुनका सभ के पता चललन्हि जे सहरसा के बिजली दोसर शहर के देल जा रहल अछि. बिजली के आबए-जाए सं परेशान महिला सभ शिकायत लs क बिजली ऑफिस गेलीह मुदा ओहि ठाम जीएम के बर्ताव देखि हुनका सभ के गुस्सा आबि गेलन्हि. लोक सभ खिसिआ कs जीएम के चेहरा पर कालिख पोति देलखिन्ह. जे कर्मचारी विरोध कएलखिन्ह हुनका चूड़ी पहिना देल गेल. सहरसा मे पिछला कई दिन सं बिजली के अनियमित आपूर्ति भs रहल अछि जेहि सं लोक परेशान छथिन्ह.


text:
नवका- पुरनका लेख सर्च करु...
Jaynagar- Darbhanga sawaari gaarhi
[ जयनगर-दरभंगा सवारी गाड़ी ]
जयनगर - दरभंगा के बीच दु जोड़ी सवारी गाड़ी चलनाय शुरू भs गेल अछि. एकरे संग दरभंगा सं दानापुर के बीच चलय वाला इंटरसिटी एक्सप्रेस आब जयनगर सं चलय लागल अछि. केंद्रीय गृह राज्यमंत्री आओर स्थानीय सांसद डॉ शकील अहमद आरजेडी सांसद देवेन्द्र प्रसाद यादव के संग जयनगर स्टेशन सं सवारी गाड़ी के झंडा दिखाकs रवाना कएलथिन्ह. मंत्री जी के कहनाय छलन्हि जे जल्दीए मधुबनी... रहिका... बिस्फी... बेनीपट्टी... कमतौल रेल लाइन के लेल सर्वे कराएल जाएत. जखन कि लौकहा... लौकही... सीतामढ़ी रेल लाइन के लेल जमीन अधिग्रहण के काज शुरू होएत. अगर सभ किछ ठीक रहल त अगिला मास गरीब रथ सेहो शुरू भs जाएत. गरीब रथ चलाबय के लेल कई बेर तारीख तय भेल मुदा कोनो न कोनो कारणे टलि जाएत रहल. आब उम्मीद कएल जाए जे त्योहारक मौसम मे एकर झंडा देखा देल जाएत. जयनगर सं बड़ी लाइन के बाद दरभंगा... मधुबनी... जयनगर के लोकहिं के नहिं नेपालक लोक सभ के सेहो फायदा भ s रहल अछि. व्यापार... इलाज... दोसरो काज के लेल आबय-जाय मे आब सहुलियत भs गेल अछि. पटना... बनारस... लखनऊ... कानपुर... दिल्ली... अमृतसर... सं सामान सभ सेहो लाबय मे सुभिस्ता भs गेल अछि. एहिठामक सामान सभ के सेहो सीधा बाजार मिलि गेल अछि. आबय-जाय मे बड़ दिक्कत छल . कई ठाम गाड़ी बदलै पड़ैत छल. सामान...धियापुता लs क कई ठाम चढु-उतरु... आब घर के लग चढु आ सीधे अपन मंजिल पर उतरु.
1 टिप्पणी:


text: मधुबनी। खजौली निवासी प्रदीप कुमार सिंह क पुत्र आदित्य सिंह अखिल भारतीय स्तर पर आयोजित प्रतिष्ठित एम्स क परीक्षा मे २६।वाँ स्थान लावि जिला क नाम उज्ज्वल कयलन्हि अछि। समाहरणालय मधुबनी मे अपर समाहर्ता कार्यालय म् कार्यरत श्री प्रदीप कुमार सिंह क पुत्र आदित्य सिंह होली कन्वेन्ट सीनियर सेकेंड्री स्कूल प्लस टू उच्च विद्यालय से १२वीं परीक्षा उत्तीर्ण कैयलथि आ १० वीं क परीक्षा आई.पी.एस स्कूल से पास कयलन्हि। नीट.क परीक्षा में हिनका ३०५वां रैंक छल जखन की मेडिकल परीक्षा में २५,वाँ। आदित्य क सफलता पर हुनक दादा नरसिंह प्रसाद सिंह, माता मधुबाला सिंह समेत समस्त परिवार प्रसन्नता व्यक्त कयलन्हि अछि।


text:
Raja Salhesh | 9810 Hits
Default text in editor font mangal
राजा सलहेस
राजा सलहेस सुन्दर आ’ वीर छलाह। मोरंग नेपालमे रहैत छलाह। ओ’ दुसाध जातिक छलाह आ’ दबना नामक मोरंग राजाक मालिन सलहेससँ प्रेम करैत छलि। राजक वैद्य ओकरासँ प्रेम करैत छलाह आ’ दबनाक अस्वीकृतिसँ ओ’ आत्महत्या कए लेलन्हि। सलहेस छलाह मोरंगक तालुकदार नौरंगी बहादुर थापाक सिपाही। सलेहस छलाह मोनक राजा। सभकेँ विपत्तिमे सहायता दैत रहथि। ताहि द्वारे दबना दिशि हुनकर कोनो ध्यान नहीं छलन्हि। सभ हुनका राजा कहैत छलन्हि, से ओ’ तालुकदारकेँ पसिन्न नहीं पड़ल। एक दिन दरबारमे ओ’ सलहेसकेँ पुछलक- अहाँक नाम की? सलहेस कहलन्हि- हमर नाम छी राजा सलहेस। तखन थापा कहलकन्हि, जे अहाँ अपन नाममे राजा नहीं लगाऊ। सलहेस कहल्न्हि, जे ई पदवी छी, जन द्वारा देल पदवी। कोना छोड़ब एकरा। हमारा चोड़ियो देब लोक तँ कहबे करत।तखन थापा कहलकन्हि जे लोककेँ मना क’ दियौक। सलहेस कहलन्हि जे लोककेँ कोना मना करबैक। लोकक मोन जे ओ’ ककरा की बजाओत। निकलि गेलाह सलहेस ओतयसँ। आब नहि निमहत ई नोकरी। आइ कहैत अछि नाम छोड़य लेल, काल्हि किछु आर कहत। पितियौत बहिन रहैत छलन्हि मुंगेरमे। बहिनोइ राज दरभंगाक नोकरीमे छलाह। एम्हर कुसमी दबनाकेँ कहि देलक जे सलहेस जा’ रहल अछि मोरंग छोड़ि कय। दबना छलि कमरू-कमख्यासँ तंत्र-मंत्र सिखने। कहलक ओ’ सलहेसकेँ जे हम राजाक दरबारमे सात सय सिपाहीक सरदार चूहड़मलकेँ हटबा क’ अहाँकेँ सरदार बना देब। सैह भेल। बड़का जलसा देलक दबना, गेलक गीत- रौ सुरहा, बारह बरस तोरा लेल आँचर बन्हलौँ।
मुदा, केलक चोरि चूहड़मल, चोरेलक नौ लाखक रानीक हार आ’ नुका देलक सलहेसक ओछैनमे। राजाकेँ कहलक चूहड़मल जे सलहेसक घरक तलासी लेल जाय।सलहेसक गेरुआक खोलसँ खसल हार। दबना काली मन्दिरमे तंत्र साधना शुरू कएलक। भूत-प्रेतकेँ नोतलक। खून बोकरबेलक चूहड़मलसँ। चूहड़मल सभटा बकि देलक। सलहेसकेँ जेलसँ छोड़ि देल गेल आ’ ओकर ओहदा बढ़ा देल गेल। चूहड़मलकेँ भेलैक जेल। दबना आ’ सलहेस विवाह कए खुशीसँ रहय लगलाह।


text:
जागि रहल अछि चेतना समितिक पूर्व जोश आ होश!!
काल्हि मिथिला भवन पटना मे मैथिली-मिथिलाक लब्धप्रतिष्ठित संस्था आ कोनो समय मे मैथिली क्रान्तिक संस्थापना कएनिहार बुद्धिजीवी-समाजसेवी-विद्वतजनक समूह केर परिचायक ‘चेतना समिति – पटना’ अपन ६१म वर्षगाँठ मनौलक। एहि अवसर पर प्रमुख अतिथि उच्च न्यायालय पटनाक धरणीधर झा अपन मातृभाषा आ भाषिक पहिचान सँ भेटल संवैधानिक-विधिक सम्मान पर सभाकेँ संबोधन केलनि। ओ चेतना समिति पटनाक निरंतर प्रयास केर सराहना करैत मैथिली लेल पटनाक भूमि सदिखन अग्रसर रहल आ आगामी समय मे आरो महत्त्वपूर्ण योगदान देत ताहि पर विश्वास प्रकट केलनि।
हालहि संपन्न एक कार्यक्रम मे चेतना समितिक अध्यक्ष विजय मिश्र बिहार मे मैथिली केँ दोसर राजभाषा बनेबाक माँग केलनि आ संस्था एहि दिशा मे समुचित प्रतिनिधित्व करैत राज्य मे मैथिली केँ सम्मान दियायत। विदित हो जे मैथिली केँ राष्ट्रीय भाषा केर सूची अष्टम् अनुसूची मे शामिल करेबाक लेल चेतना समिति अहम भूमिका निर्वहन केने छल। मैथिली साहित्य केर इतिहास सँ लैत लिपि, पाण्डुलिपि, शिलालेख, दस्ताबेज सहित अनेको शोधमूलक कार्य मे एहि समिति सँ आबद्ध महान पुरोधा आ विद्वत् समाज काज केने छलाह, जेकर बदौलत वर्षोंक संघर्ष सँ अन्त मे मैथिली केँ जीत हासिल भेल। अनेकानेक ग्रंथक प्रकाशन सँ लैत मैथिली पोथीक संग्रह समान महत्त्वपूर्ण कार्य यैह समिति द्वारा कैल गेल। आइयो कोनो पोथी भले दरिभंगा मे भेटय वा नहि, चेतना समिति सँ जुड़ल शिव कुमार ठाकुर केर शिव पुस्तक भंडार मे हजारों प्रकाशनक पुस्तक केर संग्रह सौंसे देश-विदेश मे चर्चा कैल जाइछ।
विगत किछु वर्ष मे चेतना समितिक अध्यक्ष आ सुप्रसिद्ध नेता स्व. ललित बाबुक पुत्र अपन नेतागिरी मे बेसी व्यस्त रहलाक कारणे पिता वा काका समान उच्च मूल्यक अनेको कार्य करय सँ चुकि गेलाह अछि, ई आरोप हुनका पर लगैत छन्हि। मैथिली लेल कोनो तरहक गतिविधि कियो आन जा कय पटना मे करैत अछि तऽ सहयोगात्मक भूमिकाक ठाम पर व्यंग्यात्मक टिप्पणी आ असहयोगक नमूना एहि सुन्दर समितिक वर्तमान कानि-कानि मैथिली प्रति उदासीनताक विलाप करैत अछि।
तथापि मैथिली लेल पुन: शुरु कैल गेल उर्जान्वित कार्य सँ चारूकात उत्साहक माहौल अछि। पटनाक सुसुप्तावस्था सँ मैथिली मुर्दाबादक अबस्था सँ जिन्दाबादक दिशा मे बेसी उन्मुख भेल, ई कहि सकैत छी। एहि क्रम मे आइएएस मंथनक निदेशक डॉ शेखर झा केँ कुल १५ सफल युपीएससी देश केँ प्रदान करबाक लेल सम्मानित कएल जेबाक भरपूर सराहना हेबाक चाही। काल्हिक कार्यक्रम मे मैथिली सँ सफलता प्राप्त कएनिहार युपीएससी अभ्यर्थी मंयक कुमार झा जे प्रसिद्ध मैथिली साहित्यकार उपेन्द्र नाथ झा व्यास केर पौत्र सेहो छथि, हुनको सम्मानित कैल गेल। तहिना डॉ मिनिश्वर झा, राम नारायण सिंह आ नारायण झा जी केँ सेहो सम्मानित हिनका लोकनिक विभिन्न मैथिली साहित्य एवं भाषा सेवा लेल कएल गेल अछि, एहि सँ प्रेरणाक संचरण भेल अछि। कार्यक्रम केर अध्यक्षता गणेश शंकर खर्गा आ संचालन उमेश मिश्र केलनि, मैथिली भाषा, कला ओ संस्कृति सँ जुड़ल महत्त्वपूर्ण लोक सबहक मात्र उपस्थिति सँ समिति द्वारा व्यापक प्रचार-प्रसार नहि करबाक आरोपक बीच कार्यक्रम केँ सफलता भेटल से कहल जा सकैत अछि। सहरसा सँ सहभागी मैथिली-मिथिला अभियानी अमित आनन्द सेहो लिखैत छथि जे बहुत रास महत्त्वपूर्ण व्यक्ति सब सँ भेंट भेल। निश्चिते, मैथिलीक कोनो कार्यक्रम मे अक्सरहाँ महत्त्वपूर्ण व्यक्ति टा सँ भेंट होइत अछि। गाँधी मैदान मे जँ कोनो नेताक भाषण हो तऽ स्वाभाविके गाल पर आ माथ पर हाथ धय सौ-पाँच-सौ नहि हजारक-बजार देखबाक लेल भेटैत अछि आ बाद मे सब केँ बस ओकरा लोकनिक गन्तव्य धरि छोड़ैत अछि। मैथिली मे अमित आनन्द समान कम्मे लोक छथि जे सहरसा सँ अपन जेबीक खर्चा पर जाइत छथि आ महत्त्वपूर्ण संवादक संचरण करैत छथि। तखन ई तय अछि जे आगामी किछुए वर्ष मे मैथिली जिन्दाबाद हेब्बे टा करत।


text:
मैथिली केर अमर साहित्यकार स्वर्गीय हरि मोहन झाक प्रसिद्धउपन्यास पर आधारित अछि डीडी बिहार केर नवका धारावाहिक ’’कन्यादान’’
– राजु बोहरा, वरिष्ठ फिल्म एवं टीवी पत्रकार, नई दिल्ली
साहित्यिक कृति आदि पर धारावाहिक बनेबाक परंपरा बहुत पुरान अछि। मुंशी प्रेमचंद, शरदचंद्र, रविंद्र नाथ टैगोर, बाबा नागार्जुन, भीष्म साहनी जेहेन अनेको साहित्यकार छथि जिनकर कृति सब पर दूरदर्शन द्वारा एखन धरि एक सँ बढिकय एक धारावाहिक केर निर्माण कैल गेल अछि। एहि कड़ी मे बिहार दूरदर्शन द्वारा सेहो आब साहित्य अकादमी प्राप्त मैथिली केर अमर साहित्यकार स्वर्गीय हरि मोहन झाक प्रसिद्ध उपन्यास ’’कन्यादान’’ पर धारावाहिक बनेबाक फैसला कैल गेल। पटना दूरदर्शन केर निदेशक श्री पी.एन. सिंह द्वारा एहि दिशा मे पहल भेल आर एहि उपन्यास पर धारावाहिक बनेबाक स्वीकृति प्रदान कैल गेल।
कन्यादान एगो एहेन लड़कीक कथा अछि जेकर अनपढ़ होयबाक कारण ओकर पति ओकरा छोड़िकय चलि जाएत अछि। उपन्यास केर नायिका अपन अशिक्षाक चलते भैर जिनगी एकाकी जीवन बितेबाक लेल मजबूर भऽ जाएछ। उपन्यास मे मिथि
लांचल केर कला संस्कृति आर परंपरा आदिक बहुते उमदा ढंग सँ प्रस्तुत कैल गेल अछि। ई उपन्यास जतय महिला शिक्षा पर जोर दैत अछि, ओत्तहि मिथिलांचल केर विकास लेल सेहो संदेश दैत अछि।
धारावाहिक केर निर्माण “यूके फिल्म्स एंड टीवी नेटवर्क” केर बैनर मे कैल जा रहल अछि। वृहस्पति तथा शुक्र दिन केँ प्राइम टाइम मे राति 8 बजे सँ 8.30 बजे धरि डीडी बिहार पर ई धारावाहिक देखायल जा रहल अछि। ई धारावाहिक दर्शक सब केँ खूब पसिन पड़ि रहल अछि, कियैक तऽ एहि मे मिथिलांचल केर छवि केँ बहुते नीक जेकाँ परोसल गेल अछि।
एहि चर्चित धारावाहिक मे जे कलाकार विभिन्न किरदार मे अभिनय केलनि अछि ताहि मे गिरीश शर्मा, मुस्कान सिंह, आरिफ शेख, स्वर्लिण कौर, सुनील गुप्ता, नीलाक्षी, विकास सिन्हा, नीलम दुबे जेहेन कलाकार सबहक नाम मुख्य रूप सँ शामिल अछि।
एहि धारावाहिक केर पटकथा आर संवाद लिखलनि अछि सुधांशु गुप्त एवं राजीव गुप्त। ”कन्यादान” केर निर्माता छथि उदय कुमार आर धारावाहिक केर कुशल निर्देशन कय रहला अछि जानल-मानल धारावाहिक डायरेक्टर चंद्रसेन सिंह जे दूरदर्शन राष्ट्रीय चैनल डीडी नेशनल केर ”मंगलसूत्र-एक मर्यादा”, ”एक किरण रौशनी की”, ”जज्बात” तथा ”लेडी इस्पेक्टर” जेहेन लोकप्रिय धारावाहिक सबकेँ सेहो निर्देशित कय चुकल छथि।
छोट पर्दाक दर्शक वास्ते निर्माता उदय कुमार केर नाम सेहो कोनो खास परिचय केर मोहताज नहि अछि। निर्माता उदय कुमार मूलरूप सँ गिरिडीह झारखण्ड केर रहनिहार आर ओ बतौर निर्माता दिल्ली तथा मुंबई मे रहिकय पैछला बीस वर्ष सँ छोट पर्दाक धारावाहिक आर विभिन्न कार्यक्रमक निर्माण मे लगातार सक्रिय छथि। दूरदर्शन केर नेशनल चैनल ”डीडी वन” सँ लैत ”डीडी उर्दू”, ”डीडी काशीर”, ”डीडी सह्याद्रि”, ”दूरदर्शन नॉर्थ ईस्ट” सहित दूरदर्शन केर लगभग सब रिजनल चैनल्स वास्ते अनेक मनोरंजन व सामाजिक प्रधान सोशल जागरूक करयवला धारावाहिक और कार्यक्रम आदिक निर्माण कय चुकल छथि जाहिमे कतेको धारावाहिक और कार्यक्रम सबकेँ दर्शक द्वारा खूब सराहल सेहो गेल अछि।
उदय कुमार द्वारा निर्मित चर्चित धारावाहिक आर कार्यक्रम मे “कन्यादान” केर अलावा “आईना”, “उपहार”, “मारे गये गुलफाम”, “रहनुमा”, “लगन”, “और कौन”, “आदाब अर्ज”, “तर्ज-ए-बया”, “फिक्र-ए-मुस्तकबिल” जेहेन जागरूक करयवला धारावाहिक और कार्यक्रम मुख्य रूप सँ शामिल अछि।
“कन्यादान” केर अलावा वर्तमान समय मे मुंबई दूरदर्शन यानी “डीडी सह्याद्रि” मे सेहो हिनकर प्राइम टाइम मे राति 9 बजे सोम, मंगल आर बुध दिन केँ एकटा आरो चर्चित डेली शो “सुशिलेचा देव” सुशीला केर देवता नाम सँ चलि रहल अछि जे मराठीक सुप्रसिद्ध साहित्यकार वामन मल्हार जोशीक मशहूर उपन्यास पर आधारित अछि।
एकरा संगहि ओ दूरदर्शन केर राष्ट्रीय चैनलक वास्ते बांग्लाक मशहूर लेखिका सुचित्रा भट्टाचार्य केर प्रख्यात उपन्यास पर एकटा बड़का धारावाहिक “अपने लोग” सेहो बना रहला अछि जेकर पायलट ऐपिसोड केर निर्माण कैल चुकल अछि। कुल मिलाकय दूरदर्शन बिहार केर ई धारावाहिक “कन्यादान” शिक्षा केर महत्व केँ बेहद गंभीरता सँ दर्शाबैत अछि। संगहि मैथिली साहित्यक ओज आ समाजक सब वर्ग सँ जुड़ल मर्म केँ देश भरि मे परिचित करेबाक नीक अवसर बना रहल अछि।


text:
किरण देसाई
किरण देसाई (जन्म ३ सितम्बर १९७१) एक भारतीय लेखक छी। हुनकर उपन्यास द इनहेरिटेन्स अफ लस सन् २००६ कऽ म्यान बुकर पुरस्कार आ नेसनल बुक क्रिटिक्स सर्कल फिक्नस अवार्ड जितने छल।[१][२]सन् २०१५ जनवरीमे, द इकोनोमिक टाइम्स, भारतक प्रमुख व्यवसायिक प्रकाशन हुनका २० "सभ सँ प्रभावशाली" विश्वव्यापी भारतीय महिलासभक सूचीमे स्थान दऽ सूचीबद्ध केनए छल ।[३] [२]
प्रारम्भिक जीवन[सम्पादन करी]
किरण देसाई, अनिता देसाईकें बेटी छी, जे तीन अवसर पर म्यान बुकर पुरस्कारक लेल सूचीबद्ध भेल अछि। किरणक जन्म राष्ट्रिय राजधानी क्षेत्र दिल्लीमे भेल छल आ ओ पुणे आ मुम्बईमे अपन जीवनक शुरुवाती काल बितेने छल। ओ क्याथेड्रल एण्ड जोन कोनन स्कूलमे अपन प्रारम्भिक शिक्षा आर्जन केनए छल। ओ १४ सालक उमरमे भारत छोड़ि अपन माता सङ्गे इङ्ल्यान्डमे एक साल धरि रहल छल, आ फेर संयुक्त राज्य अमेरिका चलि गेल, जतय ओ अपन उच्च शिक्षा बेनिङ्टन कलेज, होलिन्स विश्वविद्यालय आ कोलम्बिया विश्वविद्यालयमे रचनात्मक लेखनक अध्ययन केलक।[४]
कार्यसभ[सम्पादन करी]
किरणक पहिल उपन्यास, हुलाबालु इन द गाभा ओर्चड सन् १९९८ मे प्रकाशित भेल छल आ सलमान रुश्दी जका उल्लेखनीय व्यक्तित्व सँ हुनका ई काजक लेल प्रशंसा भेटल छल।[५] ई कृति बेट्टी ट्र्यास्क पुरस्कार जितऽमे सफल भेल छल। ई पुरस्कार ३५ वर्ष सँ कम उमरक लेखक आ राष्ट्रमण्डल देशक वासीकें सोसाइटी अफ अदर्सद्वारा उत्कृष्ट उपन्यासकें देल जाएत अछि।[६][७] हिनकर दोसर कृति 'द इन्हेरिटेन्स अफ लस' (२००६) के दुनिया भरिकें आलोचकद्वारा सराहना कएल गेल छल। ई आलोचकसभ एसिया, युरोप तथा संयुक्त राज्य अमेरिकाक छल। हिनकर एहि कृति सन् २००६ कें म्यान बुकर पुरस्कार आ नेसनल बुक क्रिटिक्स सर्कल फिक्सन अवार्ड जितऽमे सफल भेल छल।[२]
सन् २००८ मे बिबिसी रेडियो ३ मे माइकल बर्केलीद्वारा आयोजन कएल गेल 'प्राइभेट प्यासन'-जिवन्त सङ्गीत चर्चा कार्यक्रममे किरण देसाईकें पाहुनकें रुपमे बजाएल गेल छल।[८] सन् २००७ मई महिनामे आयोजना कएल गेल एसिया हाउस फेस्टिभल अफ कोल्ड लिट्रेचरमे किरण आकर्षण लेखिकाकें रुपमे आमन्त्रित कएल गेल छल।
सन् २०१३ मे अमेरिकी एकेडमी इन बर्लिनद्वारा हिनका बर्लिन पुरस्कार सँ सम्मानित कएल गेल छल।
सन्दर्भ सामग्रीसभ[सम्पादन करी]
- ↑ "Kiran Desai", The Man Booker Prizes, The Booker Prize Foundation, मूलसँ १४ अक्टुबर २०१२-मे सङ्ग्रहित, अन्तिम पहुँच २३ अगस्त २०१३।
|deadurl=प्यारामिटर ग्रहण नै केलक (सहायता)
- ↑ २.० २.१ २.२ Italie, Hillel (२००७-०३-०९), "Desai's 'Inheritance' Wins Book Critics Circle Award", The Washington Post, अन्तिम पहुँच २०१३-०८-२३।
- ↑ "Global Indian Women: Top 20 India-born & globally successful women from business and arts", The Economic Times, ५ जनवरी २०१५, अन्तिम पहुँच ३० नवम्बर २०१७।
- ↑ "Bold Type: Interview with Kiran Desai", Random House, अन्तिम पहुँच २०११-०६-१४।
- ↑ "Hullabaloo In The Guava Orchard", BookBrowse, अन्तिम पहुँच २०११-०६-१४।
- ↑ "The Betty Trask Prize and Awards", Christchurch City Libraries, अन्तिम पहुँच २०११-०६-१४।
- ↑ BBC – Radio 3 – Private Passions


text:
रङ्गपुर, बङ्गलादेश
रङ्गपुर (बङ्गाली: রংপুর) बङ्गलादेश आ रङ्गपुर प्रदेशक एक प्रमुख शहर छी । रङ्गपुर १६ दिसम्बर १७६९ मे एक जिला मुख्यालय घोषित केलक आ १८६९ मे नगरपालिकाक रूपमे स्थापित भेल छल । ई शहर बांग्लादेशक सबसँ पुरान नगरपालिकाक रुपमे रहल अछि । ई शहरक प्रमुख कार्यलय सन् १८९२ मे राजा जनक बल्लभ सेनक अादेशमे निर्माण कएल गेल छल । ई शहर बङ्गलादेश उत्तरपूर्वी भागमे स्थित अछि । एकर दक्षिणी भागमे , भर्खर स्थापित कएल सार्वजनिक विश्वविद्यालय बेगम रुक्या विश्वविद्यालय रङ्गपुर स्थापित कएल छल ।
इतिहाससंपादित करें
रङ्गपुरके मुगल बादसाह अकबरक सेनापती राजा मान सिंह सन् १५७५ मे कब्जा केने छल मुदा ई शहरके १८८६ धरि सेहो मुगल शासन पुण रुपमे लागू नै भसल । बेलायती ब्रिटिश इस्ट इन्डिया कम्पनी शासनमे एक 'उत्परिवार विद्रोह' युद्ध भेल आ रङ्गपुर गोरघाट रियाज -ल-सलिटनक रूपमे उल्लेख कएल गेल छल । कम्पनीक शुरुआती शासनक समयमे फकीर-संसारीक प्रतिरोध आ किसान विद्रोही रङ्गपुरमे आयोजित केलक।
भुगोलसंपादित करें
रङ्गपुर शहर एक प्रधेशीय सदरमुकाम छी । ई ठामक माइट उर्वर अछि । तापमान ३२ डिग्री सँ ११ डिग्री धरि रहल अछि आ हिमरक अैसत बार्सिक वर्षा २९३१ मिलीमिटर रहल अछि । रङ्गपुर शहर लगभग २८ बर्ग किमीमे फैलल अछि । सन् २००६ कऽ जनगणना अनुसार जजनसङ्ख्या २,५१६,९९ रहल अछि जहिमे ५२ प्रतिशत पुरुष आ ४८ प्रतिशत महिला रहल अछि । ई शहरक साक्षरता ५४.६ प्रतिशत रहल अछि ।
स्वास्थ सेवासंपादित करें
उत्तर-बङ्गाली जिलासभक सँ स्वास्थ्य सेवामे रङ्गपुर सुविधा निक रहल अछि । अस्पताल, निजी क्लिनिकसभ शहर भर फैलल अछि । रङ्गपुर मेडिकल कलेज अस्पताल ई ठामक सबसँ बहुत सैया एवं सिक्षणमो सेहो सुविधा भेल अछि एक मात्र सरकारी अस्पताल छी । रङ्गपुर मेडिकल कलेजक परिसर रङ्गपुरक कऽ उत्तर-पश्चिम क्षेत्रमे अवस्थित अछि । ई राजशीही जिलासँ २१० किलोमिटर आ ढाकासँ ३३० किलोमिटरक दुरीमे रहल अछि । ई अस्पताल अन्तर-देशक राजमार्गक छेउमे अवस्थित अछि जे भारत आ नेपालसंग जोडिएल अछि । ई अस्पताल बाहेक प्राइम मेडिकल कलेज अस्पताल (७५० सैया), डाक्टर सामुदायिक अस्पताल (५०० सैया), उत्तरी निजी मेडिकल कलेज अस्पताल, ईसाई मिसनरी अस्पतालक अादी प्रसिद्ध निजी अस्पतालसभ छथि ।
यातायातसंपादित करें
राङ्पुर सहरमे हरेक दैनिक ५०,००० सँ बेसी यातायातक साधनसभ चलैत अछि । ई सहरमे मुख्य करै साइकल,बाइक,अटो रेक्सा,बस,ट्याक्सी,मिनीबस चलैत अछि।
सडकसंपादित करें
राङ्पुर शहरक सडकक माध्यम द्वारा बङ्गलादेश दुई पैग शहर चिट्ट्यागनङ आ राजधानी ढाकासंग जोडिएल अछि । राङ्पुरसँ ढाका शहर लगभग ६-७ घण्टामे राष्ट्रिय राजमार्ग ५ सडकक माध्यमसँ ज सकैत अछि । राङ्पुरसँ भारत एसिएन राजमार्ग २सँ ज सकैत अछि ।
रेलवेसंपादित करें
ई राङ्पुर सहरमे बंगलादेश रेलवे कऽ स्टेसनसभ रहल अछि । ई सहरमे राङ्पुर एस्प्रेसक रेलसभ चलैत अछि।
हवाईसंपादित करें
राङ्पुर सहरमे रहल विमानस्थलक नाम शइदपु विमानस्थल छी। जे राङ्पुर शहरक उत्तरी भागमे अवस्थित रहल अछि । ई विमानस्थल बंगलादेशक राष्ट्रिय उदान विमानस्थल छी।
उप-भाषासंपादित करें
राङ्पुर सहरक स्थानीयसभ राङ्पुरी भाषा बोलैत अछि। राङ्पुरमे राङ्पुरी भाषा बोलैवाला लोगसभ अत्याधिक बहुल्यता अछि ,लगभग १० मिलियन लोगसभ ई भाषा बोलैत अछि । तहिना राङ्पुर सहरमे लगभग ५ मिलियन लोगसभ राजवंशी रहल अछि । जुन बंगलादेश आ भारतमे बसोबास करैत आएल अछि।
सन्दर्भ सामग्रीसभसंपादित करें
- ↑ "रङ्गपुर नगरपालिका", द डेल्ली स्टार, २ जुलाई २०१२, अन्तिम पहुँच ११ जून २०१३।
- ↑ अाधिकारिक वेबसाइट
- ↑ "रङ्गपुर नगरपालिकाको पुण तथ्याङ्क", जियो पोस्ट कोड, अन्तिम पहुँच ११ जून २०१३।


text:
मधुबनी। अषाढ़ शुक्ल पक्ष पूर्णिमा क दिन सर्वत्र गुरू पूर्णिमा क रूपेँ मनाओल जायत तs संगहि शताब्दी क सबसँ दीर्घकालिक चंद्र ग्रहण राति मे देखल जायत। मिथिलांचल सहित संपूर्ण भारत मे शुक्र क राति लगभग चारि घंटा क पूर्ण चंद्रग्रहण देखायत। ज्योतिष, खगोलविद क अनुसारेँ एहन योग १०४ वर्ष बाद आयल अछि।शुक्रक मध्य रात्रि लगभग ११ बाजि ५५ मिनट से प्रारम्भ भय उतरार्द्ध ३ बाजि ४९ मिनट पर ग्रहण समाप्त होयत।
ज्योतिष शास्त्र क अनुसार ग्रहण जाहि राशि मे घटित होईछ ओहि राशि पर कुप्रभाव पड़ैत छैक। ई ग्रहण उत्तर आषाढ़ आ श्रावण मास क मकर राशि मे घटित होयत तेँ मकर राशि क व्यक्ति केँ विशेष ध्यान राखव आवश्यक। ई ग्रहण क प्रभाव मेष, कर्क, सिंह, वृश्चिक,मीन राशि क लेल शुभकारी अछि त वृष,मिथुन,कन्या,तुला,धनु मकर आ कुम्भ राशि क लेल कष्टकारी अछि।
ग्रहण क समय गर्भवती महिला,पशु आ नेत्र विकार पिड़ीत के ग्रहण नहि देखबाक चाही। ग्रहणक समय भोजन,शयन,गोदोहन,हलचालन, मंदिर मे पूजा पाठ वर्जित अछि। ग्रहण क कुप्रभाव से बचबा हेतु घर में जप ध्यान, दान – पुण्य विहित अछि। मान्यता अछि जे एहि समय मे कयल गेल दान अनन्त फलदाई होईछ।


text:
पश्चिम अमुवा
पश्चिम अमुवा नेपालक पश्चिमाञ्चल विकास क्षेत्रक लुम्बिनी अञ्चल, रुपन्देही जिलामे अवस्थित एक गाउँ विकास समिति छी ।[२]
जनसङ्ख्या[सम्पादन करी]
नेपालक वि.सं. २०६८ क जनगणना अनुसार पश्चिम अमुवाक जनसङ्ख्या ११२३१ अछि । जाहिमे २१९२ घरमूली अछि । ई स्थानक सन् २०११ क नेपालक जनगणना अनुसार पुरुषक सङ्ख्या ५२९६ आ महिलाक सङ्ख्या ५९३५ रहल अछि ।[१]
सन्दर्भ सामग्रीसभ[सम्पादन करी]
- ↑ १.० १.१ "नेपालको राष्ट्रिय जनगणना २०६८ (गाविस तह)", नेपाल सरकार, राष्ट्रिय योजना आयोग, नवम्बर २०१२।
- ↑ "कैलाली जिलाक गाविससभ", नेपाल सरकार, सङ्घीय मामिला तथा स्थानीय विकास मन्त्रालय, नवम्बर २०१५।


text:
जिलाधिकारी विनोद सिंह गुंजियाल चित्रालय के एनओसी रद्द करबाक संगे संग चित्रालय क' अग्निशामक विभाग सँ भेटल अनापत्ति क' सेहो खारिज क' देलनि। चित्रालय के वर्तमान प्रोपराइटर स्व. अशोक सिंह के पत्नी सुधा सिंह कहलनि कि जिलाधिकारी द्वारा एकपक्षीय फैसला लैत चित्रालय क' बंद करबाक निर्देश देल गेल अछि। अपने क' बता दी कि सुधा सिंह के परिवार म' संपत्ति केँ विवाद चैल रहल अछि। जाहि मामला लेल उच्च न्यायालय म' वाद चैल रहल अछि।
सुधा सिंह कहलनि कि परिवारक जीवनयापन केँ एकमात्र सहारा चित्रालय स' होमै बला आमदनी छल। आगा ओ कहली कि 'न्याय नहि भेटला पर सपरिवार आत्मदाह क' लेब।'
अपने क' बता दी प्रशांत चित्रालय अपन स्थापना काले स' बहुत चर्चित रहल अछि। एहि चित्रालय के संस्थापक स्व. तारकेश्वर प्रसाद सिंह मैथिली चेतना परिषद के सदस्य छलाह। हुनका कार्यकाल म' मैथिली फिल्म के प्रदर्शन म' प्रशांत चित्रालय अग्रणी रहल छल। 1983 म' अभिनेता किरण कुमार आओर अरुणा इरानी केँ मैथिली फिल्म भौजी माय व दुलरुवा बाबू के प्रदर्शन काएल गेल छल। प्रशांत चित्रालय म' मैथिली, हिंदी व भोजपुरी के कैको अभिनेता व अभिनेत्री फिल्म के प्रमोशन लेल चित्रालय पहुँचल छथि। सिनेमा हॉल के बंद भेला सँ सिनेप्रेमि लोकनि उदास छथि।


text: दरभंगा ।[प्रणव चौधरी] मुजफ्फरपुर बालिका गृहक कांडक खिलाफ वामपंथी छात्र संगठन शनि दिन क प्रतिवाद मार्च निकालैथ। वामपंथी छात्र संगठन एआईएसएफ, आइसा, एआईडीएसओ विश्वविद्यालय चौरंगी स्थित बाबा साहब भीमराव अंबेडकर केऋ स्मारक स भोगेंद्र झा चौराहा तक प्रतिवाद मार्च निकालैथ। एही मार्च क दौरान छात्र सब मुजफ्फरपुर बालिका गृह रेप कांडक रिपोर्ट केर सार्वजनिक करैय, दोषी मंत्री केर पति के अविलंब फांसी देल जाए एवं बिहार में दिन-प्रतिदिन बैढ़ रहल छेड़छाड़ और दुष्कर्मक घटना पर अविलंब रोक लगेबाक मांग क रहल छेलैथ। मार्च केर दौरान आक्रोशित भेल छात्र-छात्रा केंद्र सरकार और राज्य सरकार केर खिलाफ जैम क नराबाजी सेहो क रहल छल।यी मार्च केर नेतृत्व एआईएसएफ के छात्र नेता राजा कुमार, आईसा केर विशाल मांझी, एआईडीएसओ केर ललित कुमार झा संयुक्त रूप स क रहल छल। एही घटनाक विरोध में 2 अगस्त क बिहार बंद केर आह्वान कैल गेल। ओतैय मार्चक उपरांत भोगेंद्र झा चौराहा पर एआईडीएसओ केर राज्य उपाध्यक्ष लाल कुमार व एआईएसएफ केर जिला अध्यक्ष शशिरंजन के अध्यक्षता में सभा भेल। एआईएसएफ केर जिला सचिव शरद कुमार ¨सह कहलैथ कि जिलाक केर अंदर लगातार छात्रा सबहक साथ रेप, दुर्व्यवहार बढ़ैत जा रहल अछि। एत तक कि आब एही में सरकारक सेहो निश्चित रूप स हाथ देखाइ रहल अछि। सरकार केर "बेटी पढ़ाउ बेटी बचाउ नारा खोखला भ गेल अछि। राज्य सह-सचिव संदीप कुमार चौधरी कहलैथ कि सरकार लगातार छात्रा और महिला विरोधी काज क रहल छैथ। एआईएसएफ केर पूर्व छात्र नेता डॉ. एमआइ जावेद, अवनीश कुमार, सुधीर कुमार, सुजीत कुमार पासवान, जितेंद्र कुमार साहु, रोशन कुमार मुखिया, आदर्श कांत, आईसा के छात्र नेता अफजल अली, सौरभ मिश्रा, पंकज पासवान, निखिल कुमार, राजू वर्मा, एआईडीएसओ केर विजय कुमार मंडल समेत दर्जन भैर छात्र नेता सब उपस्थित छेलैथ।


text:
दरभंगा: मीडिया स्पोर्ट्स क्लबक तत्वावधानमे चलि रहल 16म प्रमंडलीय मीडिया कप क्रिकेट टूर्नामेन्टक लीग चरणमे मंगलवार क खेलल गेल दूटा मैचमे राष्ट्रीय सहारा इलेक्ट्रॉनिक मीडिया के आ दैनिक भास्कर रोमांचक मुकाबलामे इनसाइट मिथिला के पराजित कयलक। डॉ. नागेंद्र झा स्टेडियममे खेलल गेल पहिल मैचमे टॉस जीतकऽ राष्ट्रीय सहारा पहिले बल्लेबाजी करैत तीन विकेटपर 167 रनक स्कोर कयलक। इलेक्ट्रॉनिक मीडियाक टीम 20 ओवरमे 141 रन ही बना सकल। दोसर लीगमे टॉस जीतकऽ दैनिक भास्कर पहिले बल्लेबाजी करबाक निर्णय लेलक आ 20 ओवरमे 7 विकेटपर 123 रन बनेलक। जेकर जवाबमे इनसाइट मिथिलाक टीम निर्धारित 20 ओवरमे 9 विकेटपर 119 रन ही बना सकल।
..... Sitesh Choudhary
राष्ट्रीय सहारा और दैनिक भास्कर विजयी।
Post Pagination
What's Your Reaction?
0 Comments
You must be logged in to post a comment.


text:
सुकान्त सोम मैथिलीक एक विरल कवि छथि, आ हुनका कविता पर बात करब मैथिली काव्येतिहासक एक दुर्लभ अध्याय पर बात करब थिक। मुदा, एहि मे समस्या छैक जे अपन कवि-निर्मिति पर, अपना सोचक काव्य-परिदृश्य पर आ कि अपन कविता-प्रतिमान पर हुनकर अलग सं कोनो लेखन नहियेक बराबर हमरा लोकनि लग उपलब्ध अछि। दोसर, सुकान्त सन विद्रोही साधक-कवि पर जाहि व्यापकताक संग समीक्षा-विचार हेबाक चाही, से नहि भ' सकल अछि। तेसर, मुख्यधाराक हिन्दी पत्रकारिता मे पछिला तमाम बरस ओ ततेक मुखर-प्रखर रहला जे हुनकर यशस्वी पत्रकारक छवि तर मे हुनकर ई दुर्लभ कवि पिचाएल आ नुकाएल रहि गेल अछि।
सुकान्त कें पढ़बा काल हुनकर पहिल जाहि विशेषता पर सब सं पहिने ध्यान जाइत अछि, से ई जे अपन कविता सब मे ओ बेर बेर कविता कें परिभाषित करैत चलैत छथि। 'कविता लेल एकटा कविता' आदिक तं शीर्षके स्वयं सैह अछि, बांकी बहुतो ठाम अवसर एला पर अथवा अवसर ताकि क' ओ ई काज करैत छथि। अपन कविताक बारे मे हुनकर ख्याल छनि जे ई 'मनुक्खक कविता' थिक जे 'एकटा सार्थक आ सामरिक चुप्पीक संग शुरू होइत अछि।' अपन कवि-कर्मक चिन्हासय दैत कहैत छथि जे हम 'अहांक राष्ट्रीय उद्यानक हरियर जंगल मे रत रत करैत कुरहरि भांजि रहल छी।' एक ठाम कहैत छथि-- 'पातविहीन छाल नोंचल गाछक चीत्कार थिक हमर कविता।' एक आर ठाम कहैत छथि, 'सुखैल हड्डीक झनझनाहटि थिक हमर कविता।' एक ठाम तं ओ इहो कहैत छथि जे 'हमर कलमक नीब पर नचैत अक्षर अहांक शान्ति-व्यवस्था लेल घातक अछि।'
मिथिला मे सदा सं कविता कें कामिनी मानबाक चलन रहलैक अछि, पंडितो लोकनि कें जखन एकरा हीन साबित करबाक होइन तं 'रजनी-सजनी' कहथि। मुदा, सुकान्त कहैत छथि, 'हमर कविता प्रेयसीक अंगक भूगोल नहि, ओकर सुखाइत-टटाइत आतंकक इतिहास थिक।' हमरा तं कौखन लगैत अछि जे मैथिल कवि लोकनिक काव्यांग प्रक्रियाक एहि सं सुंदर विवेचना साइते कतहु आन ठाम भेटत जेना सुकान्त अपन एक कविता मे केने छथि--'फूलपात काढ़ल कापी मे लिखल कविता/ उदासी मे गाओल गेल गीत आ/ हर आ हरबाहक मादे लिखल गेल आख्यान/ कोन दिशाक ज्ञान करबैत कोन युगक संकेत करबैत गुजरि जाइछ।'
।। दू ।।
कखनो कखनो सोचै छी, सुकान्तक कविता मे ई सब एना एना किए अछि? कतहु बिंब पर बिंब चढ़ि जाइ छै। कतहु कमलाक बिंब गरम खून कें ठंडा करक प्रतीक के रूप मे आबै छै, कतहु घोर विक्षुब्ध बला व्यंग्य मे अपन पीड़ा ब्यान करैत कविता-वाचक ठेठ अभिधा मे चीत्कार करय लगैत अछि। कतहु निस्तब्धता तेहन भयाओन भ' क' आबै छै जे नबगछुलीक ठाढ़ि सभक कनफुसकी साफ-साफ सुनाइ पडै छैक। मुदा, 'जलकुंभीक लेल अपस्यांत एकटा आतंकित वनमुर्गी' एक तरह सं बुझू तं हुनकर स्थायी टेक छियनि। ई वनमुर्गी आठम दशकक आम भारतीय आदमी थिक, जकरा लेल सुकान्त लगातार जिबैत, सोचैत आ कविता लिखैत रहला अछि। कहै छथिन, 'अन्हारक खिलाफ आदिम संघर्षक सैनिक' थिक ई, मुदा आइ गर्दिश मे अछि।दोसर दिस, शासन के वहशीपन के जते चित्र सुकान्तक कविता सब मे ठाढ़ भेल अछि, से फेर हुनका समयक कोनो आन कवि लग दुर्लभ अछि।
आदमी सं आदमीक सम्बन्धक अनेक वृत्तान्त पर सुकान्तक ध्यान गेलनि अछि। माय अछि तं तेहन जे अपन कोटि कोटि जनमक वात्सल्य अपन एक संतान पर निछाबर क' सकैत अछि। पिता तेहन पिता जे अन्यायक विरुद्ध लड़बे अपन विरासतक रूप मे छोड़ैत अछि। ओहि ठाम जे व्यक्ति-रूप जनता अछि,ओकर एक कर्तव्य मातृभूमियोक प्रति अछि। ई ओकरे देश थिक। ओम्हर ओ देश अछि तखनहि एम्हर ई गाम अछि। ध्यान देबाक थिक जे सुकान्तक ओइ ठाम देश अमूर्त भाववाची नहि। ओ जखन कखनहु आएल अछि तं अपन पूरा भौगोलिक राजनीतिक संदर्भ संग आएल अछि। ओकरा हम चीन्हि सकैत छिऐक जे भारत थिक। ओकरा पाछू महान स्वतंत्रता संग्रामक आदर्श छैक। तें, जखन हम सब सुकान्तक कविता मे हुनकर आदमीक खोज करी तं ओतय क्यो एक व्यक्ति नहि देखाब देत। ओ सामूहिक मनक दहाइ, सैकड़ा, हजार सनक जीव थिक। सुकान्त ओकर बात लिखैत कहै छथिन जे हमही कारखाना सं इस्पात बहार करै छी, शहरक प्रत्येक घर ठाढ़ केने छी, हमरे पसेना खेत मे खसैत छैक तं फसिल लहलहाइत अछि आ हिमालयक बर्फ पर खसय तं देशक लक्ष्मण-रेखा बनैत छैक, आदि आदि।
मोन रखबाक चाही जे आजादी बादक हवा मे एक नेनपन सं सांस ल क जबान भेनिहार आरंभिक पीढ़ीक एक कवि सुकान्त छथि। सत्तरि के दशक अबैत अबैत स्वतंत्रता-संग्रामक ओ आदर्श टूटि चुकल रहैक। आब तं हालत ई छल जे लोकतंत्रे मानू समाप्त छल। तानाशाही फासिज्म पूरा तरह सं देश कें गछाड़ि लेने रहै। पहिने अघोषित इमरजेन्सी छल बाद मे औपचारिको इमरजेन्सी लागू भेलै। मुदा आजादीक ओ आदर्श जकरा जीवन मे शामिल रहै, ओ आगि हृदय मे जरैत रहै, ओ विरोधक बिगुल फूकि देलक। ओतय हिंसा-अहिंसाक सवाल मिथ्या छल। ई युद्ध सुकान्तक कविता मे हम सब जारी देखैत छी।
सुकान्तक कविता-समय पर कने ध्यान देल जाय। ओ समय छल जखन विश्व भरि मे छात्र आन्दोलन भ' क' अपन परचम लहरा चुकल छल, जकर धमक हरेक ठाम, भारतो मे सुनल जा सकै छल। एही आन्दोलनक परिणाम-स्वरूप फ्रांस मे महाबली दिगालक पतन भेल छल। चे ग्वारा, कास्त्रो, सार्त्र-सन नामेक नहि, तारिक अली, कोहन बेंदित आ हर्बर्ट मार्कूसक नामक धूम छल। भारतीय युवा लोकनिक वामपंथी रुझान अपन चरम पर छल। ई दौर कैरियरिज्म के नहि, आदर्श सभक तलाश आ ओकरा लेल जीवन अर्पित करबाक समय रहैक। सेंट स्टीफन सं ल' क' सेन्ट जोन्स धरिक लड़का-लड़की नक्सलबाड़ी मे, श्रीकाकुलम के जंगल मे पाओल जा सकै छल। एहि युवा सभक हृदय मे अपन सपना छल जे अपना सं बाहर अपन देश धरि, दुनियां धरि जाइत छल। ई पीढ़ी परिवर्तन चाहैत रहय, आ ताहि लेल लड़ि रहल छल। ई पीढ़ी अपना कें सौभाग्यशाली बुझय कि ओकरा अपन किछु सपना छैक आ लड़ैत जं ओ मारल जाय, तं ओकरा समझ मे एहि सं बेसी सार्थकता ओकरा जीवनक आर किछु नहि भ' सकैत अछि। आजादी कें तखन मात्र पचीस बरस भेल रहै। आजादीक पचीसम बरस सं पैंतीसम बरस धरि के कालक धुकधुकी सुकान्तक कविता मे एलनि अछि।
ओ समय जाहि ठाम, जाहि युगान्तरक घुमान-बिंदु पर छल, जं लंपट नेतातंत्रक नृशंस विजय नहि भेल रहैत तं आइ क्यो कल्पना नहि क' सकैत अछि जे ई देश कतय रहितय। सुकान्तक कविता एही परिस्थिति सभक उपजा थिक। हुनकर कविताक अस्सल महत्व तखन उद्घाटित हैत जं ओहि समय मे हिन्दी आ बांग्ला सहित आन-आन भाषा-साहित्य मे लिखल कविताक संग ओकरा पढ़ल जाय। कहब जरूरी नहि जे एहि महासंग्राम मे मिथिलोक हिस्सेदारी कोनो कम नहि छल। कते प्रतिष्ठित घरक बेटा अपन शहादत देलक, कते युवा अपन महत्वाकांक्षी पढ़ाइ बिच्चहि मे स्थगित करैत श्रीकाकुलम पहुंचला। बंगाल एकर धधकैत प्रयोगशाला छल आ सुकान्त तहिया बंगालक महानगर कलकत्ता मे रहैत छला।
सुकान्तक कविता मे जलकुंभी लेल अपस्यांत आतंकित वनमुर्गीक रूपक सर्वांगता मे आएल अछि। ई आम लोकक दशा बतबैत अछि। कलकत्ताक सड़क पर तहिया सिद्धार्थशंकर रायक मस्तान के एकच्छत्र राज छल। कोनो कानून नहि, कोनो तर्क नहि, विरोध मे उठाओल गेल एको आबाज स्वीकार नहि। मुख्यमंत्रीक आ कि पार्टीक निजी गुंडा सय-दू सय लोकोक समूह कें बीच सड़क पर मारि क' राताराती लाश गायब क' सकै छल। आइ जखन इतिहास अपना कें दोहरा रहल अछि तं हम सब अटकर लगा सकै छी जे केहन ओ समय रहल हेतै। सुकान्तक कविता मे अबैत अछि जे 'कमला, अहां विस्मृतिक गह्वर मे चलि जाउ/ कमला अहां एना नहि मोन पड़ू।' कमला हुनक नेनपनक नदी छियनि जकरा संग जीवनक अनेको सुखद प्रसंग जुड़ल छै। ओ अपन प्रेयसीक प्रेम-स्मृति कें अप्रासंगिक बुझैत छथि--'हे सुनयना,बर्फ गलाब' बला सूर्य कत' छै/ कत' छै ओ आगि जे हमर/ हृदय मे भरल बारूद कें लहका सकय?' अपना बारे मे खबर उऐह छै जे 'एहि दारुण शीत मे हम/ एकटा अघोषित युद्ध लड़ि रहल छी।' आ संकल्प यैह जगैत छैक जे 'ठामठीम पसरल ओझरायल रेखा सब कें समेटि/ देशक नक्शाक बीचोबीच एक्केटा मोट रेखा खीच दी, आ/ पच्चीस बर्षक अभ्यन्तर लिखल गेल अपन समस्त/ कविता कें कविताक रक्षा मे/ अस्वीकार क' दी।'
सुकान्त एहि ठाम मात्र अपन कविताक बात क' रहल छथि। लेकिन हम सब समझि सकै छी जे ओ कुल्लम मृदुल कविता कामिनी विलास के पतन के बात क' रहल छथि। ओ समूचा मैथिली काव्य-परंपराक निरर्थकताक बात करैत छथि जतय बड़का बड़का महाकाव्य मे बाझल कवि लोकनिक पतक्का फहराइत रहैत अछि आ ओम्हर 'गामक पोखरि मे महीस सब पहिनहि जकां जलक्रीड़ा करैत रहैत छैक'। हम सब बूझि सकै छी अपन कविता सब मे कविता कें बेर बेर परिभाषित केनाइ हुनका किए जरूरी लागलनि अछि। ओ पौरुषक स्वर चाहैत छथि जाहि सं दुर्गत देश-समाज फेर सं उठि क' ठाढ़ भ' सकय। अपना कवि कें ओ 'अन्हारक खिलाफ आदिम संघर्षक सैनिक' बतबैत छथि। कहबाक चाही जे सुकान्तक कविता साहित्य आ राजनीतिक, जनवादीक राजनीतिक आत्यन्तिक मिलन विन्दु थिक। आजादीक बाद नेता लोकनि कोन तरहे देशक विकास केलनि अछि तकर कुल्लम हिसाब-किताब सुकान्तक कविता मे भेटि जाएत। देशक स्पष्ट उत्पाद थिक आतंकवादी सत्ता राजनीति। मुदा, सुकान्त लग प्रतिरोध हुनक स्थायिभाव छियनि। हमर ई सोनाकटोरा देश आ ताहि पर एकटा आतंकवादी गैंग कब्जा क' लेत, आ जकर ई देश छियै तकरा संग एहन व्यवहार करत, एकरा कोना बर्दास्त कयल जा सकै छै, जीताजी तं एकर पुरजोर प्रतिरोध हेतै-- सुकान्तक कविता-वाचक एहने सोच राखनिहार एक बौद्धिक युवा थिक, जकर भूमि मिथिला छियै मुदा मिथिला भारत मे अछि आ भारतक दुख सं अपना कें एकात करब ओकरा लेल कोनहुना संभव नहि छैक।
।। तीन ।।
1984 मे सुकान्तक पहिल कविता-संग्रह एलनि 'निज संवाददाता द्वारा'। एहि मे हुनकर 31 गोट कविता संकलित छलनि। 1986 मे कुलानंद मिश्रक 7 गोट कविताक संग सुकान्तक 9 गोट कविताक संयुक्त संग्रह 'भोरक प्रतीक्षा मे' शीर्षक सं आएल। संग्रहक भूमिका मे मोहन भारद्वाज लिखलनि--'सुकान्तक कविता विरोध मे ओहि सब बिंदु पर ठाढ़ भेटैत अछि जतय सं शोषण आ मनुक्ख पर लादल यंत्रणाक यात्रा शुरू होइत छैक। अन्तर्विरोधी स्थितिक द्वन्द्व मे जिबैत लोकक व्यथा सुकान्तक कविता मे अपन प्रखरतम रूप मे आएल अछि। ई व्यथा एकटा व्यक्ति, एकटा गाम आ एकटा समाज-- सबहक अछि। ओ व्यक्ति, गाम आ समाज देशो मे अछि आ विदेशो मे। ओकर सीमा भूगोल मे नहि, शाश्वत मानवीय स्वभाव मे छैक।'
कहबाक चाही जे मैथिली कविताक भौगोलिक सीमा कें जे कवि लोकनि बढ़ा सकला, ताहि मे सुकान्त सोम सर्वोपरि छथि। से एहि कारणें जे जेना जेना ई सीमा कविता मे बढ़ैत गेल अछि, तेना तेना ओ मैथिली कविताक पाठकोक मानसिक सीमा कें आगू बढ़बैत चलला अछि।
सुकान्तक कविताक कतेको गोट विशेषता सब अछि। एहि सब पर ध्यान देने हुनकर कविक विराटता प्रकट होइत छैक। असल मे, जाहि प्रयोजनक लेल ओ कविता लिखैत छथि, सैह बहुत विशिष्ट अछि। कवि लोकनि जे कविता लिखैत रहला अछि से या तं यश लेल, अथवा अर्थ लेल, अथवा अपन अकल्याण निवारण लेल, अथवा अपन आनंद लेल लिखला अछि। सुकान्तक काव्य-प्रयोजन एहि सब सं बिलकुल भिन्न छनि। ओ जनमुक्ति लेल लिखैत छथि। ई 'जन' शब्द बड़े व्यापक, आ पुरानो ततबे। कारण, ऋग्वेद मे सेहो एहि शब्द कें ठीक एही अर्थ मे हम सब प्रयोग होइत देखै छी। जन माने जनता, जकर एक इकाइ हम छी आ कि सुकान्त छथि। मार्क्सवादी लोकनि कें पुछबनि तं कहता जे 'सर्वहारा' शब्दक जे अर्थ ठीक वैह नहि छैक, जे 'जन' के अछि। सर्वहारा अबैत छैक औद्योगिक मजदूर समुदाय सं जखन कि जन गाम सं अबैत छैक। गामक किसान आ कृषि-मजदूर। सुकान्त मुदा एहि विभाजन कें कत्तहु स्वीकार नहि करैत छथि। हुनकर यैह जन कतहु जं खेत सं सोना उपजाबै छै, तं कतहु फैक्ट्री सं इस्पात, कतहु सियाचीन मे देशक सिमान बचबैत छैक।
भारतक इतिहास मे देखबै जे यैह जन थिक जकरा पर शासन कयल जाइत छैक, आ एहि शासन लेल जानि नहि कतेको तरहक शासन-प्रणाली चलन मे आनल गेल। सुकान्तक समय लोकतांत्रिक प्रणालीक शासनक समय थिक, जकरा बहुत आराम सं बाहुबली लोकनि, बनियां लोकनि, मनबढ़ू नेता लोकनि तानाशाही-प्रणाली मे रूपान्तरित क' लेलनि अछि। जन के एतय ई हालति छैक जे अंगरक्षकक बूट तर मे ओकर कल्ला दबाएल छै आ ओ रोगाह कुकूर जकां कें कें क' रहल अछि। वास्तविक स्थिति छैक जे एही जन के निर्माण केने देशक निर्माण होइत छैक आ देश आगू बढ़ैत अछि। मुदा, सुकान्तक कविता मे हमरा लोकनि देखैत छी, आ वास्तविक घटना-चक्र मे तं देखितहि छी जे शासन-संचालनक एहि समुच्चा कर्मकांड मे जनताक लेल कोन्नहु टा स्थान नहि छै। नीति आ योजना ककरो आन कें ध्यान मे राखि क' बनैत अछि। लाभान्वित ककरो आन कें करबाक मंशा भीतर भरल रहैत छैक, यद्यपि कि कहल यैह जाइत अछि जे एहि सं देश के विकास हेबाक छै। एहि छद्म कें देखार करब सुकान्तक काव्य-प्रयोजन छनि।
मैथिली कविताक भारतीयता एक एहू बात मे निहित अछि जे आने साहित्य जकां एत्तहु नौटा रस छै। एहि नबो रस मे हास्यरस बली कि करुण रस बली, ताहि सम्बन्ध मे हमरा सब लग पुरखा कवि लोकनिक कतेको संस्मरण अछि। मुदा ई रस-शास्त्र सुकान्तक कविता बुझबा मे लेशमात्रो सहायता नहि क' सकत। हुनका ओइ ठाम एकटा दशम रस भेटत। ओ थिक विक्षोभ रस।
लगातार लगातार के अन्याय आ उत्पीड़न सं ई उत्पन्न होइत अछि। अनीति एकर आलंबन थिक। विरोध केला पर पुलिसक गोली सं मारल जाएब उद्दीपन। सौंसे दिन बरद जकां खटलाक बादो ने निचैनक रोटी, ने मनुक्ख सन के आवास, ओकर आत्मसम्मान लेल शासक-दलक कोनो गत्र मे लेहाजक आभास तक नहि, ओकर बाल-बच्चाक भविष्य लेल दूर-दूर तक कोनो संवेदनशीलता नहि कतहु। एकरा सब कें विभाव, अनुभाव, संचारी भाव-- जे कहि लिय'। सुकान्तक कविता पढ़ैत आइ अहां कें लागि सकैत अछि जे रोहिंग्या तं मात्र एक उपाधि थिक जकर निर्णय भूगोल केलकैए, बांकी असली उत्पीड़ित तं एहि देशक ई जन थिक। हुनकर आकलन छनि जे एहि दुर्घट परिस्थिति कें बदलल जा सकैत अछि। आ, अपन जीवनक चरम सार्थकता ओ एही मे देखैत छथि जे परिस्थिति कें बदलबाक चाही। तें हुनकर विक्षोभ आक्रोश सं विद्रोह धरिक अपन समुच्चा प्रक्रिया पूरा करैत अछि।
सुकान्तक कविता-वाचक मैथिली कविताक इतिहास मे एकटा अलगे पहचान ल' क' अबैत अछि। ओ ने यात्री जीक वाचक जकां गमैया किसान थिक ने राजकमल चौधरीक वाचक सन दिशाहारा बौद्धिक। जीवकान्तक वाचक जकां ओ सुधांग प्रगतिशील ग्रामीण सेहो नहि थिक। तखन सुकान्तक वाचक केहन थिक? ओ बौद्धिक थिक, कतहु बेसी गंभीर। मुदा ओकरा लेल चिन्तनक ओते महत्व नहि छैक जते पुरुषार्थक। ओ भला लोक मैथिल जकां भुखलो पेट ढकारक देखाबा करैबला नहि थिक। अपन एक-एकटा दुख कें ओ कलमबंद करै छथि जाहि सं सनद रहय। सामंती हमला मे पिताक बारहटा दांत टुटबाक प्रसंग हो कि मायक हुकरब कि भरि दिन खटलाक बादो आधा पेट खा क' आठ बाय आठ के कोठली मे निन्न बिना बेचैन औनाएब--ओ कथूटा नुकाएब नहि जनैत अछि। एकर स्वाभाविक परिणति थिक नक्सलबाड़ी, भोजपुर। एक ठाम जखन ओ प्रिया कें बिसरि जाइ लेल संबोधित करैत छथि कि कमला कें नै मोन पड़बा लेल बरजै छथि, कि गाम-घर कें बिसरि जयबाक बात करैत छथि तं तकर मर्म मे जेबाक चाही। मिथिलाक माटि पर ओ नक्सलबाड़ीक फसल लहलहाइत देखय चाहैत छथि।
सुकान्तक कविता बहुत प्रौढ़। मैथिली कविता कें रजनी-सजनी बूझि क' जे लोकनि एहि ठाम ढुकय चाहता, सुकान्तक कविता एहन लोक कें बैरंग आपस हेबा लेल बाध्य क' देत। हुनकर जाबन्तो कविता दोहारा बान्ह के कविता सब थिक जाहि मे एक्कहि संग अनेक स्तर चलैत रहैत छैक। चित्र दर चित्र, विचार दर विचार अबैत छैक। शैली जे कहबै जे एकटा कोनो पकड़लनि आ समुच्चा कविता लिखि गेला, सेहो नहि। अक्सरहां कविताक आवेग अपना लेल बीच मे जा क' अपन अलग शैली अख्तियार क' लैत छैक। सौन्दर्यक पारखी सेहो ओ अलबत्त। हुनका ओतय 'जुआन बांसक कोपड़ पर लुबधल चम्पइ रौद' अछि तं कतहु 'धान कटल खेतक सोन्हगर गंध मे मातल' 'एकटा हाक केराउ आ तीसी फूलक मेहराव दैत अछि'। हुनकर कविता मे जे आवेग आ लय अछि से तते लस्सेदार जे मानू अगिला बिंब-समूह कें तं घिचि-घिचि आनिते अछि, ओकर लस्सा पाठकक मन धरि पसरि जाइत छैक, जं ओ कविता मे एक बेर प्रवेश क' गेल हो तं। ताहू पर सं कबीर टाइप के खिलंड़ापन। आ, बुझौअलि बुझेबाक गंहीर आ मारक कलाकारी से ठामठीम जगजगार।
हुनकर कविता ने जीवकान्तक कविता जकां एकहारा छनि ने उदयचंद्र झा विनोदक कविता जकां वर्णनात्मक। ओइ ठाम चित्र दर चित्र अबैत छैक जे अंत मे जा क' एकटा निस्सन कथ्य मे निमज्जित होइछ। एहि सभक कारण हुनकर कविता भरल-पुरल, गज्झिन स्वरूप बनबैत अछि। एकटा स्तर विचारक रहैत छैक जे समुच्चा चित्र कें गतानने रहैत छैक, एकतान एकलय बनबैत छैक। स्वाभाविक थिक जे एहि सब कथूक अपन जटिलतो छैक। ई जटिलता तखन आरो बढ़ैत अछि जखन ओ सामयिक राजनीति पर अपन कोनो रूपक रचैत छथि। कोनहु ठाम नगर भरि मे एकटा जंगली चीताक हरबिरड़ो रहैत छैक, तं कतहु मुइल हाथीक मांसक लोभी गिद्ध समुदायक बीच तीन दांतवाली एकटा बुढ़ियाक प्रवेश होइत छैक। तें अहां अक्सरहां महसूस करब, सुकान्तक कविता अपन पाठक सं नव पात्रता, नव रसज्ञताक अपेक्षा करैत रहैत छैक।
सुकान्तक कविता मे भेटैत अछि जे देशक भीतर एकटा युद्ध चलि रहल अछि। जं ई जन अपन वाजिब रोजी, अपन आत्म-सम्मान आ अपन स्वतंत्रता लेल बेगरतूत अछि तं ई युद्ध अवश्ये अवश्यंभावी थिक। कोन युद्ध थिक ई? निश्चिते गृहयुद्ध थिक। कवि स्वयं अपनो एहि युद्ध मे शामिल छथि। अपन कविता सब मे जे हुनका हम सब बजैत सुनैत छी, ओ बाजब एकटा सामान्य बाजब नहि, एकटा सामरिक चुप्पी कें बीच मे राखि क' बाजब थिक। ओ कहैत छथि, 'महाश्मसान बनल ई देश हमर नहि भ' सकैत अछि/ जल्लाद सभक ई देश हमर नहि भ' सकैत अछि/ जोआन आकृति कें तेजाब सं जरा देब' बला ई देश हमर नहि भ' सकैत अछि।' तखन, कोन देश अहांक देश थिक कवि? ओ कहैत छथि, 'आब आवश्यक जे/ ठामठीम पसरल ओझरायल रेखा सभ कें समेटि/ देशक नक्शाक बीचोबीच एक्केटा मोट रेखा खीच दी।' जखन ओ कहैत छथि जे 'माय-बाप बेटाक जन्म मात्र ऊके लगाब' लेल नहि दैत छै' आ 'पति मात्र ओछाओनेक साझीदार नहि होइत छैक' तं कहय असल मे ओ यैह चाहैत छथि जे एहि जनयुद्ध मे भागीदार होयबे मनुष्यताक चरम अहोभाग्य थिक। ओ अपनो एहि युद्ध मे शामिल छथि। हुनक रणनीतिक आकलन छनि जे जनता जीतत आ वास्तविक स्वतंत्रता जरूर एहि देश कें नसीब हेतै। ओ कहैत छथि, 'मौसम आबि रहल छै/ सभ किछु फरिछा जयबाक/ गाछ मे झूलैत पातक/ पयर तर दबाइत पातक/ अंकुरस्थ पातक/ स्थिति फरिछा जयबाक/ मौसम आबि रहल छै।' हुनक स्पष्ट आकलन छनि जे जनता अपन युद्ध लड़ि क' ई देश अवश्य बचाओत।
।। चारि ।।
अपन कविता मे एकठाम ओ अपन देशक आजादी कें 'एकटा चौंतीसवर्षीया भोतिआएल राजनीति' कहलनि अछि। तखन देखबै जे हुनक कविता सब मे टुटैत गामक पीड़ा आ मुक्त बाजारक मायाजालक अनेक चित्र सेहो आएल अछि। एक ठाम कहैत छथि, 'हमरा लोकनि अपन रचनात्मक मूल्य कें/ बेसी सं बेसी दाम मे बेचबाक लालसा मे/ प्रतिदिन व्यापारिक संघ सभ सं अपील कइये रहल छी/ युग सौदेबाजीक थिकै।' एक ठाम सामाजिक सरोकारक मादे कहैत छथि जे 'हमरा लोकनि परचर्चा मे लीन/ अपन दियादक मथदुक्खी सं आनंद मे बाझल रहि जाइत छी।' एकठाम कतहु एहनो संकेत दैत छथि जे भारतक राजनीति आ नेतागिरीक कारण भारतीय मनुष्यता मे कतेक ह्रास भेल अछि। सुकान्तक काव्य-प्रवृत्ति कें देखैत कौखन प्रश्न उठैत अछि जे ई सब आखिर की थिक? ई सब थिक आजादीक आदर्शक पूर्णत: ध्वस्त हेबाक निशानी। आजादी नामक जे युवती चौंतीसेक उमेर मे उढ़रि गेल छल, से सत्तरि सालक बुढ़ियाक रूप मे आइयो कोना आ किए नरक भोगि रहल अछि? एहू प्रश्नक उत्तर सुकान्तक कविता मे भेटि सकैत अछि। एकटा सही कविता अपना कविता-समयक समस्त जटिलता अपना भीतर नुकौने रहैत अछि।
इमरजेन्सीक कालखंडक लिखल हुनकर कविता सब मे सत्ताधारी आतंकक चित्र सब तं अयबे कयल अछि, तकरा संग-संग राजनीतिक महाधूर्तइक बिंब सेहो आएल अछि। ओतय आजादीक आदर्श कें चालाकी सं पृष्ठभूमि मे ठेलि देबाक चतुराइ छैक। सरकार अपन पल्ला झाड़ि लेलक, बुझू। धर्मक राजनीति, अस्मिता-विमर्श, मुक्त बाजार, भूमंडलीकरणक स्वागत-- ई सब की थिक? यैह सब तं विकास थिक। जे आजादी हरेक आंखिक सपना बनि क' एक दिन उतरल रहय, हरेक हाथक लेल काज हरेक नागरिक लेल आत्मसम्मानक वचन उचारैत, हरेक हृदय मे ई आसभरोस जगबैत प्रकट भेल छल जे 'जे काजुल से भरिपेट खाएत/ ककरो नहि बड़का धोधि होएत', तकरे रक्षक संवैधानिक, जनकल्याणकारी सरकार आइ पूरा आत्मविश्वासक संग आंकड़ा गनबैत अछि जे पकौड़ा बेचब आ कि ओला-ऊबर चलाएब तं सेहो रोजगार थिक।
एहना मे तं उचिते जे सुकान्तक कविता असमाप्त लगैत अछि। से ठीके असमाप्त अछि, कारण ओ युद्ध असमाप्त अछि। ओ अपनहु गछने छथि। हुनक 'प्रतीक्षान्त' कविताक समापन पंक्ति छनि--'बेरंग बुर्ज सभक दोहाइ दैत हमरा लोकनि/ कखनो बोकारोक विस्फोट मे/ कखनो चासनालाक बाढ़ि मे/ कखनो बंगोपसागरक चक्रवात मे/ कखनो लद्दाख आ कच्छक रण मे/ मारल जाइत छी/ सभ दिन सभ ठाम/ प्रतिवादविहीन/ मीत हे, हमरा लोकनि एखनो/ एहि चैती बसात मे प्रतीक्षारत छी कि/ क्यो तं आबय आ/ एहि खरायल कासवनक निरंग होइत आकाश मे/ एकटा रंग पसारय/ भ्रम आ सपना कें फरिछाबय/ क्यो तं आबय।'
साइत अपना युगक हरेक जिम्मेदार कविता अनागतेक आवाहन सं समाप्त होइत हो।
सुकान्त कें पढ़बा काल हुनकर पहिल जाहि विशेषता पर सब सं पहिने ध्यान जाइत अछि, से ई जे अपन कविता सब मे ओ बेर बेर कविता कें परिभाषित करैत चलैत छथि। 'कविता लेल एकटा कविता' आदिक तं शीर्षके स्वयं सैह अछि, बांकी बहुतो ठाम अवसर एला पर अथवा अवसर ताकि क' ओ ई काज करैत छथि। अपन कविताक बारे मे हुनकर ख्याल छनि जे ई 'मनुक्खक कविता' थिक जे 'एकटा सार्थक आ सामरिक चुप्पीक संग शुरू होइत अछि।' अपन कवि-कर्मक चिन्हासय दैत कहैत छथि जे हम 'अहांक राष्ट्रीय उद्यानक हरियर जंगल मे रत रत करैत कुरहरि भांजि रहल छी।' एक ठाम कहैत छथि-- 'पातविहीन छाल नोंचल गाछक चीत्कार थिक हमर कविता।' एक आर ठाम कहैत छथि, 'सुखैल हड्डीक झनझनाहटि थिक हमर कविता।' एक ठाम तं ओ इहो कहैत छथि जे 'हमर कलमक नीब पर नचैत अक्षर अहांक शान्ति-व्यवस्था लेल घातक अछि।'
मिथिला मे सदा सं कविता कें कामिनी मानबाक चलन रहलैक अछि, पंडितो लोकनि कें जखन एकरा हीन साबित करबाक होइन तं 'रजनी-सजनी' कहथि। मुदा, सुकान्त कहैत छथि, 'हमर कविता प्रेयसीक अंगक भूगोल नहि, ओकर सुखाइत-टटाइत आतंकक इतिहास थिक।' हमरा तं कौखन लगैत अछि जे मैथिल कवि लोकनिक काव्यांग प्रक्रियाक एहि सं सुंदर विवेचना साइते कतहु आन ठाम भेटत जेना सुकान्त अपन एक कविता मे केने छथि--'फूलपात काढ़ल कापी मे लिखल कविता/ उदासी मे गाओल गेल गीत आ/ हर आ हरबाहक मादे लिखल गेल आख्यान/ कोन दिशाक ज्ञान करबैत कोन युगक संकेत करबैत गुजरि जाइछ।'
।। दू ।।
कखनो कखनो सोचै छी, सुकान्तक कविता मे ई सब एना एना किए अछि? कतहु बिंब पर बिंब चढ़ि जाइ छै। कतहु कमलाक बिंब गरम खून कें ठंडा करक प्रतीक के रूप मे आबै छै, कतहु घोर विक्षुब्ध बला व्यंग्य मे अपन पीड़ा ब्यान करैत कविता-वाचक ठेठ अभिधा मे चीत्कार करय लगैत अछि। कतहु निस्तब्धता तेहन भयाओन भ' क' आबै छै जे नबगछुलीक ठाढ़ि सभक कनफुसकी साफ-साफ सुनाइ पडै छैक। मुदा, 'जलकुंभीक लेल अपस्यांत एकटा आतंकित वनमुर्गी' एक तरह सं बुझू तं हुनकर स्थायी टेक छियनि। ई वनमुर्गी आठम दशकक आम भारतीय आदमी थिक, जकरा लेल सुकान्त लगातार जिबैत, सोचैत आ कविता लिखैत रहला अछि। कहै छथिन, 'अन्हारक खिलाफ आदिम संघर्षक सैनिक' थिक ई, मुदा आइ गर्दिश मे अछि।दोसर दिस, शासन के वहशीपन के जते चित्र सुकान्तक कविता सब मे ठाढ़ भेल अछि, से फेर हुनका समयक कोनो आन कवि लग दुर्लभ अछि।
आदमी सं आदमीक सम्बन्धक अनेक वृत्तान्त पर सुकान्तक ध्यान गेलनि अछि। माय अछि तं तेहन जे अपन कोटि कोटि जनमक वात्सल्य अपन एक संतान पर निछाबर क' सकैत अछि। पिता तेहन पिता जे अन्यायक विरुद्ध लड़बे अपन विरासतक रूप मे छोड़ैत अछि। ओहि ठाम जे व्यक्ति-रूप जनता अछि,ओकर एक कर्तव्य मातृभूमियोक प्रति अछि। ई ओकरे देश थिक। ओम्हर ओ देश अछि तखनहि एम्हर ई गाम अछि। ध्यान देबाक थिक जे सुकान्तक ओइ ठाम देश अमूर्त भाववाची नहि। ओ जखन कखनहु आएल अछि तं अपन पूरा भौगोलिक राजनीतिक संदर्भ संग आएल अछि। ओकरा हम चीन्हि सकैत छिऐक जे भारत थिक। ओकरा पाछू महान स्वतंत्रता संग्रामक आदर्श छैक। तें, जखन हम सब सुकान्तक कविता मे हुनकर आदमीक खोज करी तं ओतय क्यो एक व्यक्ति नहि देखाब देत। ओ सामूहिक मनक दहाइ, सैकड़ा, हजार सनक जीव थिक। सुकान्त ओकर बात लिखैत कहै छथिन जे हमही कारखाना सं इस्पात बहार करै छी, शहरक प्रत्येक घर ठाढ़ केने छी, हमरे पसेना खेत मे खसैत छैक तं फसिल लहलहाइत अछि आ हिमालयक बर्फ पर खसय तं देशक लक्ष्मण-रेखा बनैत छैक, आदि आदि।
मोन रखबाक चाही जे आजादी बादक हवा मे एक नेनपन सं सांस ल क जबान भेनिहार आरंभिक पीढ़ीक एक कवि सुकान्त छथि। सत्तरि के दशक अबैत अबैत स्वतंत्रता-संग्रामक ओ आदर्श टूटि चुकल रहैक। आब तं हालत ई छल जे लोकतंत्रे मानू समाप्त छल। तानाशाही फासिज्म पूरा तरह सं देश कें गछाड़ि लेने रहै। पहिने अघोषित इमरजेन्सी छल बाद मे औपचारिको इमरजेन्सी लागू भेलै। मुदा आजादीक ओ आदर्श जकरा जीवन मे शामिल रहै, ओ आगि हृदय मे जरैत रहै, ओ विरोधक बिगुल फूकि देलक। ओतय हिंसा-अहिंसाक सवाल मिथ्या छल। ई युद्ध सुकान्तक कविता मे हम सब जारी देखैत छी।
सुकान्तक कविता-समय पर कने ध्यान देल जाय। ओ समय छल जखन विश्व भरि मे छात्र आन्दोलन भ' क' अपन परचम लहरा चुकल छल, जकर धमक हरेक ठाम, भारतो मे सुनल जा सकै छल। एही आन्दोलनक परिणाम-स्वरूप फ्रांस मे महाबली दिगालक पतन भेल छल। चे ग्वारा, कास्त्रो, सार्त्र-सन नामेक नहि, तारिक अली, कोहन बेंदित आ हर्बर्ट मार्कूसक नामक धूम छल। भारतीय युवा लोकनिक वामपंथी रुझान अपन चरम पर छल। ई दौर कैरियरिज्म के नहि, आदर्श सभक तलाश आ ओकरा लेल जीवन अर्पित करबाक समय रहैक। सेंट स्टीफन सं ल' क' सेन्ट जोन्स धरिक लड़का-लड़की नक्सलबाड़ी मे, श्रीकाकुलम के जंगल मे पाओल जा सकै छल। एहि युवा सभक हृदय मे अपन सपना छल जे अपना सं बाहर अपन देश धरि, दुनियां धरि जाइत छल। ई पीढ़ी परिवर्तन चाहैत रहय, आ ताहि लेल लड़ि रहल छल। ई पीढ़ी अपना कें सौभाग्यशाली बुझय कि ओकरा अपन किछु सपना छैक आ लड़ैत जं ओ मारल जाय, तं ओकरा समझ मे एहि सं बेसी सार्थकता ओकरा जीवनक आर किछु नहि भ' सकैत अछि। आजादी कें तखन मात्र पचीस बरस भेल रहै। आजादीक पचीसम बरस सं पैंतीसम बरस धरि के कालक धुकधुकी सुकान्तक कविता मे एलनि अछि।
ओ समय जाहि ठाम, जाहि युगान्तरक घुमान-बिंदु पर छल, जं लंपट नेतातंत्रक नृशंस विजय नहि भेल रहैत तं आइ क्यो कल्पना नहि क' सकैत अछि जे ई देश कतय रहितय। सुकान्तक कविता एही परिस्थिति सभक उपजा थिक। हुनकर कविताक अस्सल महत्व तखन उद्घाटित हैत जं ओहि समय मे हिन्दी आ बांग्ला सहित आन-आन भाषा-साहित्य मे लिखल कविताक संग ओकरा पढ़ल जाय। कहब जरूरी नहि जे एहि महासंग्राम मे मिथिलोक हिस्सेदारी कोनो कम नहि छल। कते प्रतिष्ठित घरक बेटा अपन शहादत देलक, कते युवा अपन महत्वाकांक्षी पढ़ाइ बिच्चहि मे स्थगित करैत श्रीकाकुलम पहुंचला। बंगाल एकर धधकैत प्रयोगशाला छल आ सुकान्त तहिया बंगालक महानगर कलकत्ता मे रहैत छला।
सुकान्तक कविता मे जलकुंभी लेल अपस्यांत आतंकित वनमुर्गीक रूपक सर्वांगता मे आएल अछि। ई आम लोकक दशा बतबैत अछि। कलकत्ताक सड़क पर तहिया सिद्धार्थशंकर रायक मस्तान के एकच्छत्र राज छल। कोनो कानून नहि, कोनो तर्क नहि, विरोध मे उठाओल गेल एको आबाज स्वीकार नहि। मुख्यमंत्रीक आ कि पार्टीक निजी गुंडा सय-दू सय लोकोक समूह कें बीच सड़क पर मारि क' राताराती लाश गायब क' सकै छल। आइ जखन इतिहास अपना कें दोहरा रहल अछि तं हम सब अटकर लगा सकै छी जे केहन ओ समय रहल हेतै। सुकान्तक कविता मे अबैत अछि जे 'कमला, अहां विस्मृतिक गह्वर मे चलि जाउ/ कमला अहां एना नहि मोन पड़ू।' कमला हुनक नेनपनक नदी छियनि जकरा संग जीवनक अनेको सुखद प्रसंग जुड़ल छै। ओ अपन प्रेयसीक प्रेम-स्मृति कें अप्रासंगिक बुझैत छथि--'हे सुनयना,बर्फ गलाब' बला सूर्य कत' छै/ कत' छै ओ आगि जे हमर/ हृदय मे भरल बारूद कें लहका सकय?' अपना बारे मे खबर उऐह छै जे 'एहि दारुण शीत मे हम/ एकटा अघोषित युद्ध लड़ि रहल छी।' आ संकल्प यैह जगैत छैक जे 'ठामठीम पसरल ओझरायल रेखा सब कें समेटि/ देशक नक्शाक बीचोबीच एक्केटा मोट रेखा खीच दी, आ/ पच्चीस बर्षक अभ्यन्तर लिखल गेल अपन समस्त/ कविता कें कविताक रक्षा मे/ अस्वीकार क' दी।'
सुकान्त एहि ठाम मात्र अपन कविताक बात क' रहल छथि। लेकिन हम सब समझि सकै छी जे ओ कुल्लम मृदुल कविता कामिनी विलास के पतन के बात क' रहल छथि। ओ समूचा मैथिली काव्य-परंपराक निरर्थकताक बात करैत छथि जतय बड़का बड़का महाकाव्य मे बाझल कवि लोकनिक पतक्का फहराइत रहैत अछि आ ओम्हर 'गामक पोखरि मे महीस सब पहिनहि जकां जलक्रीड़ा करैत रहैत छैक'। हम सब बूझि सकै छी अपन कविता सब मे कविता कें बेर बेर परिभाषित केनाइ हुनका किए जरूरी लागलनि अछि। ओ पौरुषक स्वर चाहैत छथि जाहि सं दुर्गत देश-समाज फेर सं उठि क' ठाढ़ भ' सकय। अपना कवि कें ओ 'अन्हारक खिलाफ आदिम संघर्षक सैनिक' बतबैत छथि। कहबाक चाही जे सुकान्तक कविता साहित्य आ राजनीतिक, जनवादीक राजनीतिक आत्यन्तिक मिलन विन्दु थिक। आजादीक बाद नेता लोकनि कोन तरहे देशक विकास केलनि अछि तकर कुल्लम हिसाब-किताब सुकान्तक कविता मे भेटि जाएत। देशक स्पष्ट उत्पाद थिक आतंकवादी सत्ता राजनीति। मुदा, सुकान्त लग प्रतिरोध हुनक स्थायिभाव छियनि। हमर ई सोनाकटोरा देश आ ताहि पर एकटा आतंकवादी गैंग कब्जा क' लेत, आ जकर ई देश छियै तकरा संग एहन व्यवहार करत, एकरा कोना बर्दास्त कयल जा सकै छै, जीताजी तं एकर पुरजोर प्रतिरोध हेतै-- सुकान्तक कविता-वाचक एहने सोच राखनिहार एक बौद्धिक युवा थिक, जकर भूमि मिथिला छियै मुदा मिथिला भारत मे अछि आ भारतक दुख सं अपना कें एकात करब ओकरा लेल कोनहुना संभव नहि छैक।
।। तीन ।।
1984 मे सुकान्तक पहिल कविता-संग्रह एलनि 'निज संवाददाता द्वारा'। एहि मे हुनकर 31 गोट कविता संकलित छलनि। 1986 मे कुलानंद मिश्रक 7 गोट कविताक संग सुकान्तक 9 गोट कविताक संयुक्त संग्रह 'भोरक प्रतीक्षा मे' शीर्षक सं आएल। संग्रहक भूमिका मे मोहन भारद्वाज लिखलनि--'सुकान्तक कविता विरोध मे ओहि सब बिंदु पर ठाढ़ भेटैत अछि जतय सं शोषण आ मनुक्ख पर लादल यंत्रणाक यात्रा शुरू होइत छैक। अन्तर्विरोधी स्थितिक द्वन्द्व मे जिबैत लोकक व्यथा सुकान्तक कविता मे अपन प्रखरतम रूप मे आएल अछि। ई व्यथा एकटा व्यक्ति, एकटा गाम आ एकटा समाज-- सबहक अछि। ओ व्यक्ति, गाम आ समाज देशो मे अछि आ विदेशो मे। ओकर सीमा भूगोल मे नहि, शाश्वत मानवीय स्वभाव मे छैक।'
कहबाक चाही जे मैथिली कविताक भौगोलिक सीमा कें जे कवि लोकनि बढ़ा सकला, ताहि मे सुकान्त सोम सर्वोपरि छथि। से एहि कारणें जे जेना जेना ई सीमा कविता मे बढ़ैत गेल अछि, तेना तेना ओ मैथिली कविताक पाठकोक मानसिक सीमा कें आगू बढ़बैत चलला अछि।
सुकान्तक कविताक कतेको गोट विशेषता सब अछि। एहि सब पर ध्यान देने हुनकर कविक विराटता प्रकट होइत छैक। असल मे, जाहि प्रयोजनक लेल ओ कविता लिखैत छथि, सैह बहुत विशिष्ट अछि। कवि लोकनि जे कविता लिखैत रहला अछि से या तं यश लेल, अथवा अर्थ लेल, अथवा अपन अकल्याण निवारण लेल, अथवा अपन आनंद लेल लिखला अछि। सुकान्तक काव्य-प्रयोजन एहि सब सं बिलकुल भिन्न छनि। ओ जनमुक्ति लेल लिखैत छथि। ई 'जन' शब्द बड़े व्यापक, आ पुरानो ततबे। कारण, ऋग्वेद मे सेहो एहि शब्द कें ठीक एही अर्थ मे हम सब प्रयोग होइत देखै छी। जन माने जनता, जकर एक इकाइ हम छी आ कि सुकान्त छथि। मार्क्सवादी लोकनि कें पुछबनि तं कहता जे 'सर्वहारा' शब्दक जे अर्थ ठीक वैह नहि छैक, जे 'जन' के अछि। सर्वहारा अबैत छैक औद्योगिक मजदूर समुदाय सं जखन कि जन गाम सं अबैत छैक। गामक किसान आ कृषि-मजदूर। सुकान्त मुदा एहि विभाजन कें कत्तहु स्वीकार नहि करैत छथि। हुनकर यैह जन कतहु जं खेत सं सोना उपजाबै छै, तं कतहु फैक्ट्री सं इस्पात, कतहु सियाचीन मे देशक सिमान बचबैत छैक।
भारतक इतिहास मे देखबै जे यैह जन थिक जकरा पर शासन कयल जाइत छैक, आ एहि शासन लेल जानि नहि कतेको तरहक शासन-प्रणाली चलन मे आनल गेल। सुकान्तक समय लोकतांत्रिक प्रणालीक शासनक समय थिक, जकरा बहुत आराम सं बाहुबली लोकनि, बनियां लोकनि, मनबढ़ू नेता लोकनि तानाशाही-प्रणाली मे रूपान्तरित क' लेलनि अछि। जन के एतय ई हालति छैक जे अंगरक्षकक बूट तर मे ओकर कल्ला दबाएल छै आ ओ रोगाह कुकूर जकां कें कें क' रहल अछि। वास्तविक स्थिति छैक जे एही जन के निर्माण केने देशक निर्माण होइत छैक आ देश आगू बढ़ैत अछि। मुदा, सुकान्तक कविता मे हमरा लोकनि देखैत छी, आ वास्तविक घटना-चक्र मे तं देखितहि छी जे शासन-संचालनक एहि समुच्चा कर्मकांड मे जनताक लेल कोन्नहु टा स्थान नहि छै। नीति आ योजना ककरो आन कें ध्यान मे राखि क' बनैत अछि। लाभान्वित ककरो आन कें करबाक मंशा भीतर भरल रहैत छैक, यद्यपि कि कहल यैह जाइत अछि जे एहि सं देश के विकास हेबाक छै। एहि छद्म कें देखार करब सुकान्तक काव्य-प्रयोजन छनि।
मैथिली कविताक भारतीयता एक एहू बात मे निहित अछि जे आने साहित्य जकां एत्तहु नौटा रस छै। एहि नबो रस मे हास्यरस बली कि करुण रस बली, ताहि सम्बन्ध मे हमरा सब लग पुरखा कवि लोकनिक कतेको संस्मरण अछि। मुदा ई रस-शास्त्र सुकान्तक कविता बुझबा मे लेशमात्रो सहायता नहि क' सकत। हुनका ओइ ठाम एकटा दशम रस भेटत। ओ थिक विक्षोभ रस।
लगातार लगातार के अन्याय आ उत्पीड़न सं ई उत्पन्न होइत अछि। अनीति एकर आलंबन थिक। विरोध केला पर पुलिसक गोली सं मारल जाएब उद्दीपन। सौंसे दिन बरद जकां खटलाक बादो ने निचैनक रोटी, ने मनुक्ख सन के आवास, ओकर आत्मसम्मान लेल शासक-दलक कोनो गत्र मे लेहाजक आभास तक नहि, ओकर बाल-बच्चाक भविष्य लेल दूर-दूर तक कोनो संवेदनशीलता नहि कतहु। एकरा सब कें विभाव, अनुभाव, संचारी भाव-- जे कहि लिय'। सुकान्तक कविता पढ़ैत आइ अहां कें लागि सकैत अछि जे रोहिंग्या तं मात्र एक उपाधि थिक जकर निर्णय भूगोल केलकैए, बांकी असली उत्पीड़ित तं एहि देशक ई जन थिक। हुनकर आकलन छनि जे एहि दुर्घट परिस्थिति कें बदलल जा सकैत अछि। आ, अपन जीवनक चरम सार्थकता ओ एही मे देखैत छथि जे परिस्थिति कें बदलबाक चाही। तें हुनकर विक्षोभ आक्रोश सं विद्रोह धरिक अपन समुच्चा प्रक्रिया पूरा करैत अछि।
सुकान्तक कविता-वाचक मैथिली कविताक इतिहास मे एकटा अलगे पहचान ल' क' अबैत अछि। ओ ने यात्री जीक वाचक जकां गमैया किसान थिक ने राजकमल चौधरीक वाचक सन दिशाहारा बौद्धिक। जीवकान्तक वाचक जकां ओ सुधांग प्रगतिशील ग्रामीण सेहो नहि थिक। तखन सुकान्तक वाचक केहन थिक? ओ बौद्धिक थिक, कतहु बेसी गंभीर। मुदा ओकरा लेल चिन्तनक ओते महत्व नहि छैक जते पुरुषार्थक। ओ भला लोक मैथिल जकां भुखलो पेट ढकारक देखाबा करैबला नहि थिक। अपन एक-एकटा दुख कें ओ कलमबंद करै छथि जाहि सं सनद रहय। सामंती हमला मे पिताक बारहटा दांत टुटबाक प्रसंग हो कि मायक हुकरब कि भरि दिन खटलाक बादो आधा पेट खा क' आठ बाय आठ के कोठली मे निन्न बिना बेचैन औनाएब--ओ कथूटा नुकाएब नहि जनैत अछि। एकर स्वाभाविक परिणति थिक नक्सलबाड़ी, भोजपुर। एक ठाम जखन ओ प्रिया कें बिसरि जाइ लेल संबोधित करैत छथि कि कमला कें नै मोन पड़बा लेल बरजै छथि, कि गाम-घर कें बिसरि जयबाक बात करैत छथि तं तकर मर्म मे जेबाक चाही। मिथिलाक माटि पर ओ नक्सलबाड़ीक फसल लहलहाइत देखय चाहैत छथि।
सुकान्तक कविता बहुत प्रौढ़। मैथिली कविता कें रजनी-सजनी बूझि क' जे लोकनि एहि ठाम ढुकय चाहता, सुकान्तक कविता एहन लोक कें बैरंग आपस हेबा लेल बाध्य क' देत। हुनकर जाबन्तो कविता दोहारा बान्ह के कविता सब थिक जाहि मे एक्कहि संग अनेक स्तर चलैत रहैत छैक। चित्र दर चित्र, विचार दर विचार अबैत छैक। शैली जे कहबै जे एकटा कोनो पकड़लनि आ समुच्चा कविता लिखि गेला, सेहो नहि। अक्सरहां कविताक आवेग अपना लेल बीच मे जा क' अपन अलग शैली अख्तियार क' लैत छैक। सौन्दर्यक पारखी सेहो ओ अलबत्त। हुनका ओतय 'जुआन बांसक कोपड़ पर लुबधल चम्पइ रौद' अछि तं कतहु 'धान कटल खेतक सोन्हगर गंध मे मातल' 'एकटा हाक केराउ आ तीसी फूलक मेहराव दैत अछि'। हुनकर कविता मे जे आवेग आ लय अछि से तते लस्सेदार जे मानू अगिला बिंब-समूह कें तं घिचि-घिचि आनिते अछि, ओकर लस्सा पाठकक मन धरि पसरि जाइत छैक, जं ओ कविता मे एक बेर प्रवेश क' गेल हो तं। ताहू पर सं कबीर टाइप के खिलंड़ापन। आ, बुझौअलि बुझेबाक गंहीर आ मारक कलाकारी से ठामठीम जगजगार।
हुनकर कविता ने जीवकान्तक कविता जकां एकहारा छनि ने उदयचंद्र झा विनोदक कविता जकां वर्णनात्मक। ओइ ठाम चित्र दर चित्र अबैत छैक जे अंत मे जा क' एकटा निस्सन कथ्य मे निमज्जित होइछ। एहि सभक कारण हुनकर कविता भरल-पुरल, गज्झिन स्वरूप बनबैत अछि। एकटा स्तर विचारक रहैत छैक जे समुच्चा चित्र कें गतानने रहैत छैक, एकतान एकलय बनबैत छैक। स्वाभाविक थिक जे एहि सब कथूक अपन जटिलतो छैक। ई जटिलता तखन आरो बढ़ैत अछि जखन ओ सामयिक राजनीति पर अपन कोनो रूपक रचैत छथि। कोनहु ठाम नगर भरि मे एकटा जंगली चीताक हरबिरड़ो रहैत छैक, तं कतहु मुइल हाथीक मांसक लोभी गिद्ध समुदायक बीच तीन दांतवाली एकटा बुढ़ियाक प्रवेश होइत छैक। तें अहां अक्सरहां महसूस करब, सुकान्तक कविता अपन पाठक सं नव पात्रता, नव रसज्ञताक अपेक्षा करैत रहैत छैक।
सुकान्तक कविता मे भेटैत अछि जे देशक भीतर एकटा युद्ध चलि रहल अछि। जं ई जन अपन वाजिब रोजी, अपन आत्म-सम्मान आ अपन स्वतंत्रता लेल बेगरतूत अछि तं ई युद्ध अवश्ये अवश्यंभावी थिक। कोन युद्ध थिक ई? निश्चिते गृहयुद्ध थिक। कवि स्वयं अपनो एहि युद्ध मे शामिल छथि। अपन कविता सब मे जे हुनका हम सब बजैत सुनैत छी, ओ बाजब एकटा सामान्य बाजब नहि, एकटा सामरिक चुप्पी कें बीच मे राखि क' बाजब थिक। ओ कहैत छथि, 'महाश्मसान बनल ई देश हमर नहि भ' सकैत अछि/ जल्लाद सभक ई देश हमर नहि भ' सकैत अछि/ जोआन आकृति कें तेजाब सं जरा देब' बला ई देश हमर नहि भ' सकैत अछि।' तखन, कोन देश अहांक देश थिक कवि? ओ कहैत छथि, 'आब आवश्यक जे/ ठामठीम पसरल ओझरायल रेखा सभ कें समेटि/ देशक नक्शाक बीचोबीच एक्केटा मोट रेखा खीच दी।' जखन ओ कहैत छथि जे 'माय-बाप बेटाक जन्म मात्र ऊके लगाब' लेल नहि दैत छै' आ 'पति मात्र ओछाओनेक साझीदार नहि होइत छैक' तं कहय असल मे ओ यैह चाहैत छथि जे एहि जनयुद्ध मे भागीदार होयबे मनुष्यताक चरम अहोभाग्य थिक। ओ अपनो एहि युद्ध मे शामिल छथि। हुनक रणनीतिक आकलन छनि जे जनता जीतत आ वास्तविक स्वतंत्रता जरूर एहि देश कें नसीब हेतै। ओ कहैत छथि, 'मौसम आबि रहल छै/ सभ किछु फरिछा जयबाक/ गाछ मे झूलैत पातक/ पयर तर दबाइत पातक/ अंकुरस्थ पातक/ स्थिति फरिछा जयबाक/ मौसम आबि रहल छै।' हुनक स्पष्ट आकलन छनि जे जनता अपन युद्ध लड़ि क' ई देश अवश्य बचाओत।
।। चारि ।।
अपन कविता मे एकठाम ओ अपन देशक आजादी कें 'एकटा चौंतीसवर्षीया भोतिआएल राजनीति' कहलनि अछि। तखन देखबै जे हुनक कविता सब मे टुटैत गामक पीड़ा आ मुक्त बाजारक मायाजालक अनेक चित्र सेहो आएल अछि। एक ठाम कहैत छथि, 'हमरा लोकनि अपन रचनात्मक मूल्य कें/ बेसी सं बेसी दाम मे बेचबाक लालसा मे/ प्रतिदिन व्यापारिक संघ सभ सं अपील कइये रहल छी/ युग सौदेबाजीक थिकै।' एक ठाम सामाजिक सरोकारक मादे कहैत छथि जे 'हमरा लोकनि परचर्चा मे लीन/ अपन दियादक मथदुक्खी सं आनंद मे बाझल रहि जाइत छी।' एकठाम कतहु एहनो संकेत दैत छथि जे भारतक राजनीति आ नेतागिरीक कारण भारतीय मनुष्यता मे कतेक ह्रास भेल अछि। सुकान्तक काव्य-प्रवृत्ति कें देखैत कौखन प्रश्न उठैत अछि जे ई सब आखिर की थिक? ई सब थिक आजादीक आदर्शक पूर्णत: ध्वस्त हेबाक निशानी। आजादी नामक जे युवती चौंतीसेक उमेर मे उढ़रि गेल छल, से सत्तरि सालक बुढ़ियाक रूप मे आइयो कोना आ किए नरक भोगि रहल अछि? एहू प्रश्नक उत्तर सुकान्तक कविता मे भेटि सकैत अछि। एकटा सही कविता अपना कविता-समयक समस्त जटिलता अपना भीतर नुकौने रहैत अछि।
इमरजेन्सीक कालखंडक लिखल हुनकर कविता सब मे सत्ताधारी आतंकक चित्र सब तं अयबे कयल अछि, तकरा संग-संग राजनीतिक महाधूर्तइक बिंब सेहो आएल अछि। ओतय आजादीक आदर्श कें चालाकी सं पृष्ठभूमि मे ठेलि देबाक चतुराइ छैक। सरकार अपन पल्ला झाड़ि लेलक, बुझू। धर्मक राजनीति, अस्मिता-विमर्श, मुक्त बाजार, भूमंडलीकरणक स्वागत-- ई सब की थिक? यैह सब तं विकास थिक। जे आजादी हरेक आंखिक सपना बनि क' एक दिन उतरल रहय, हरेक हाथक लेल काज हरेक नागरिक लेल आत्मसम्मानक वचन उचारैत, हरेक हृदय मे ई आसभरोस जगबैत प्रकट भेल छल जे 'जे काजुल से भरिपेट खाएत/ ककरो नहि बड़का धोधि होएत', तकरे रक्षक संवैधानिक, जनकल्याणकारी सरकार आइ पूरा आत्मविश्वासक संग आंकड़ा गनबैत अछि जे पकौड़ा बेचब आ कि ओला-ऊबर चलाएब तं सेहो रोजगार थिक।
एहना मे तं उचिते जे सुकान्तक कविता असमाप्त लगैत अछि। से ठीके असमाप्त अछि, कारण ओ युद्ध असमाप्त अछि। ओ अपनहु गछने छथि। हुनक 'प्रतीक्षान्त' कविताक समापन पंक्ति छनि--'बेरंग बुर्ज सभक दोहाइ दैत हमरा लोकनि/ कखनो बोकारोक विस्फोट मे/ कखनो चासनालाक बाढ़ि मे/ कखनो बंगोपसागरक चक्रवात मे/ कखनो लद्दाख आ कच्छक रण मे/ मारल जाइत छी/ सभ दिन सभ ठाम/ प्रतिवादविहीन/ मीत हे, हमरा लोकनि एखनो/ एहि चैती बसात मे प्रतीक्षारत छी कि/ क्यो तं आबय आ/ एहि खरायल कासवनक निरंग होइत आकाश मे/ एकटा रंग पसारय/ भ्रम आ सपना कें फरिछाबय/ क्यो तं आबय।'
साइत अपना युगक हरेक जिम्मेदार कविता अनागतेक आवाहन सं समाप्त होइत हो।


text:
महेसरीक घरबला एकटा कुमारि आ एकटा बियाहलि बेटी लऽ कऽ गामे में रहै छलै। जवानी समय में रिक्शा चलबैत रहै आ महेसरी दाइक काज करैत रहय। सुख सऽ रहय। ससुर मुइलैक तखन जमीन बाँट-बखरा भेलै आ बिगहा डेढक एकरो हिस्सा भेलैक। ससुर जा जिबैत छलै एकटा खुद्दियो नई परि लागऽ देलकै। नबकी बहु संग सभटा जमीन लऽ कऽ आतरि-चातरि भेल रहैक। मुइला पर कामति गाम नहिं छोड़ैत छल। एकटा बेटीक बियाह तऽ पहिने कयने रहे, दोसर बेटिक बियाहक सरंजाम जुटबऽ लेल महेसरी गाम छोड़ि पटना सेवने छल। पटना में मारे इतियौत-पितियौत भाइ-बहिन सभ रहैत छैक। तकरे संगे रहि छौ डेरा में चौका-बर्तन करैत अछि महेसरी।
“हे गे बहिन, अपन समान सब ठीक सऽ रखिहैन आब। अइ गाम जाएबला गाड़ी में ने बिजली छै ने बत्ती”। -- सगबे भाइ कहकै।
“ठीक से हय हमर समान”। -- महेसरी घोकरी लगा लेलक।
“है तऽ सेहे”। -- दोसर भाइ बजलै।
“रे बाबू गरीब आदमी छी, डेरा में कमा कऽ जमा कैली इ सब सरंजाम के लेत हमर समान?”
“की सभ समान? तोरा सभ के तऽ बेसी लगै छऽ नहिं” – सामनेबला बाबू पुछलखिन।
“यौ बाबू, हमर जे जमाय हय ने, से दमकल के मिस्तिरी हय। तनी-मनी जमीनो-जाल है मरदाबा के। से ओक्कर मुंह बड़का गो है। घड़ी-साइकिल-रेडियो। लत्तो-कपड़ा खपसूसरत कहै छै”।
“तऽ देबही से सब?” – दोसर यात्री पुछलखिन।
“हँ सरकार, एगो मलकीनि है, से हरदम डिल्ली जाइत रहै छै, कल-पुरजा के कारबार हई। ओकरे से घड़ी आ रेडियो मंगबेलियै। पटना से आधा दाम में हो गेलै”।
“बाह, तखन तऽ लेलहक समान”।
“त ए सरकार, एगो मलकिनिया हय मरबारिन। तऽ ओकर बक्सा में कोंचल हय रंग-बिरंग के सरिया। ऊहे हमरा एगो जरी के काम कएल साड़ी देलक। पीयर टूह। हम कहली जे होली-दसहारा के साड़ी न दिऊ, ई साड़ी दे दिऊ। आ बाकी मलकिनियाँ सब से साड़ी ले-ले कऽ रखले रही से सब ले जाइ छी। बेटी के सांठे के न परबाह हय”।
आ लड़का के कपड़ा? से तऽ कीनने हेबहऽक”? --- बाबूक जिज्ञासा रास्ता कटबाक साधन सेहो छलनि।
“लड़िका के कपरा किन लेलियै। बेटी के लेल एगो पायल आ बालचानी के किनलियै। बड़ा महग हो गेलै…”।
दरबज्जा लग ठाढ अरुणक कान में सभटा पड़ैत छैक आ कनपट्टी पर धम-धम होमय लगैत छैक। आइ तीन बरख पर गाम जा रहल अछि अरुण। बाबू बीमार छथिन आ बहिनक द्विरागमन हेतै। बाबू बड़ कलपि कऽ लिखने छथिन आबऽ लेल। सरंजामक ओरियान कऽ नेने छथिन, खाली घड़ी आ रेडियो तों नेने अबिहक --- से बाबू लिखने छलखिन। अपना जेबी के टेबलक अरुण। मात्र डेढ सै टाका छैक। एकटा निसास छोड़लक। गाम में बीए पास कऽ क बैसल रहय तखन बाबू केहन-केहन कटुक्ति सब कहि मोन बताह कैने रहथिन। एत्तुका लोक के नोकरी भेटै छै कि नय? अरुण सबटा बर्दाश्त कऽ खेत-पथार जाइते रहल। एक्केटा पुत्र रहथिन। बूझथि बाबू स्नेह सऽ कहैत छथि। कनियाक द्विरागमन भेला पर अरुण के कटुवचन अखरय लगलनि। बाबू दिनानुदिन बेसी कटु भेल जाइत छलखिन। माय सेहो थारी संग पहिने उपदेश पाछा उलहन आ आब गारि परसऽ लागल छलथिन। तखन अरुण हारि कऽ गाम छोड़ि देलक। तीनटा ननदि सबहक बीच एकटा भाउजि अरुणक कनिया नैहर चल आयलि छलीह। आ एमहर-ओमहर एँड़ी घसैत अरुण कोनो खानगी व्यापारी ओतय टाइपिस्ट भऽ गेल छलाह। कनिया सेहो संगे रहय लागल छलखिन। छौ मास पहिने कनिया के एकटा बच्चा नष्ट भऽ गेल छलनि। ओ अत्यन्त रुग्ण भऽ गेल छलखिन। अरुणक सीमित आमदनी ओही में स्वाहा भऽ जाइत छलनि। कतेक पाइ हथपैंच भऽ गेल छलनि।
“दुनू परानी मिलि कऽ कमयली ए बाबू, तब न बेटी के आइ साँठ-राज करै छी। की बरक-बरका लोक करत ऐसन साँठ-राज”। --- महेसरी जोर-जोर सऽ बजै छल। आ अरुणक कान में अपना कनियाक कुहरनाइ धमकऽ लगलनि। कोनो काजक नहिं छथि। अरुण मोनेमोन विचारय लागल। गामक साधारण घरऽक बेटी छथि, मुदा दुनू बेकतीक काजो नै सपरै छनि। मोनेमोन खौंझाहटि उठलनि। फेर विचारय लगलाह। ओहि में हुनकर कोन दोख। जेहने शिक्षा-दीक्षा भेटतनि तेहने बुद्धि-अक्किल हेतनि। बिसरल-भटकल कत्तहुँ सऽ कहियो कोनो चिट्ठी अबै छलनि। परसू चिट्ठी भेटलनि बाबूक तऽ बड्ड अचरज भेलनि। क्षणहि में अचरज बिला गेलनि। छोटकी बहिन प्रमिलाक द्विरागमन में बच्चा आ कनियाँ के बाबू बजौने छथिन। अरुण पत्र पढि चिन्तित भऽ उठल छल। कतऽ सऽ ओ बाबूजीक फरमाइश पूरा करथिन?
“ई पहिले पहिल बाबू मुँह खोलि कऽ किछु मंगलनि अछि। की करबैक”? – पत्नी सारगर्भित विचार प्रकट कैलथिन।
“हुनका मंगबाक आवश्यकता की छलनि?” – अरुण कहने छलखिन।
“तें ने, आब भेलनि अछि तऽ मंगैत छथि। जैयौ, सर सरंजाम सेहो करऽ पड़त” – कहलखिन पत्नी। अरुण सक किछु पार नै लगलै तऽ अपने पेटी में सऽ नूआ बहार कऽ ननदि लेल देलखिन आ नोर पोछैत विदा कयलखिन।
“लोक की कहत? अन्तिम ननदिक दुरागमन छल” --- भरल कंठ सऽ बजली।
“की कहत? हम नै लऽ जाएब। हमहीं जाइ छी से बहुत करै छी” – डपटि देने छलखिन अरुण।
आ डेढ सै टाका जेबी में नेने जाइ छथि। जिद्द करथिन तऽ अपना हाथऽक घड़ी दऽ देथिन। आर की? लोक की कहतै? गामक लोकक सोझाँ कोन मुँह देखौथिन। ई साधारण दाइ-खबासिनी घड़ी आ रेडिओ नेने जाइ छै। मुदा अरुण की करतै। एकर पत्नी तऽ परिवार में दाइक पाइ बचौतैक ताहू जोग नहिं छैक। बाबू गामहि रहऽ दितथि …तऽ की? कोना रहय दितथि, लोक की कहितैन। फेर ओएह गाम, समाजक लोक आ लोकापवाद चारुकात सऽ घेरि लैत छैन। बीए पास कऽ कऽ गाम में घरुला बनल छथि। आ लैह। रहऽ शहर में। करह नोकरी। एकटा बेटा, माय-बाप कतहु, अपने कतहु। ऐ बेर तऽ बाबूक चिट्ठी में स्वर बड़ कमजोर बुझना गेलनि। रुग्ण छथि, आब होएत होतनि बेटा संगे रहितौं। किंवा बेटेक संगे अपने रहथि।
महेसरीक गर्वोक्ति सुनि-सुनि अरुणक खून गरम होबय लगैत छनि। दृष्टि महेसरीक राग तर दाबल अटैची पर जाइत छनि – नव ललौन अटैचीक चमकैत हैन्डिल एम्हरे छैक। ओइमें घड़ी आ रेडियो छैक, चानीक पायल आ दोसर बस्तु-जात सभटा छैक। के जानय महेसरी ई सब मालिक-मलिकाइन सबहक ओतय से चोरा कऽ जमा केने हो, के जानए। ई सब बड्ड चालाक होइत अछि। विचारलनि अरुण – फुसिये ठकि रहल अछि जे छौ-छौ डेरा में काज करैत छी। खाली फाजिल गप्प। जरुर ई चोरौने जाइ छैक। कहुना लऽ जाइ छै। अरुण तऽ कहुनो नय नेने जाइत छथि। गाम में माय-बाप आ बहिन रास्ता तकैत हेतैनि – अरुण औताह आ सबटा दुःख दूर कऽ देता। स्वर तऽ तेहने रहनि पिताक पत्रक। एकटा छोट-सन स्टेशन आर तकर बाद अरुणक स्टेशन । वस्तुत: दुनू स्टेशनक बीचहि में अरुणक गाम पड़ै छनि। एक बेर फेर अरुणक दृष्टि महेसरीक अटैचीक हैन्डिल पर पड़लनि। एक झटका में अटैची घीचि तेज होइत गाड़ी स अरुण उतरि कऽ पड़ा जाथि तखन की? विचारैत काल शरीर में रक्त तेजी सऽ दौड़य लगलनि। स्टेशन पर सऽ गाड़ी ससरऽ लगलै। अरुण अझक्के अटैची घीचि लेलखिन। महेसरी मुंह बौने रहि
गेल। छि: ई की करै छी हम? एकटा चौका-बरतन करऽवाली स्त्रीक सामग्री चोरबै छी? ई विचारि मोन में अबिते अरुणक आगू बढल पैर ठमकि गेलनि। मुँह बौने महेसरी आ आगू बढैत ओकर संगबे अन्हार में तकित रहलै आ अरुण अटैची महेसरीक कोरा में पटकि एकटा खाली हँसी हँसऽ लागल।
“एह, हम तोरा ई बुझबा लेल अटैची घिचलिअऽ जे खाली बात पर नहि रहऽ समानक रक्षा सेहो करऽ।“
“ए बौआ, हमर तऽ जिउए हाथ हेरा गेल। बड़ कठिन कमाइ के है” – महेसरी कँपैत स्वर में कहलकै।
“नहिं नहिं, डेरै के बाते नै छै, बाबू देखतहिं सुधंग लगै छथिन” – ठिसुआएल एकटा संगबे बजलै महेसरी सऽ।
अपन अशुद्ध मोन पर संस्कारी शुद्ध मोनक विजय बड़ सुखकर लगलै अरुण के। जाड़ो में पसीना छुटि गेलै। तरहत्थी भीज गेल छलै। कंठ सुखा गेलै। मुदा माथ एखन खाली छलै। एकदम्म शून्य। किछु नै छलै। गाड़ी दोसर स्टेशनऽक लग आबि गेल छलै। पुक्की पारय लगलै। अन्हार दिस तकैत अरुणक आँखि एकटा खोपड़ीक चिनवार पर चलि गेल। चिनवार पर दीप जरै छलै।
लेखिका: उषाकिरण खान (1981), मैथिली कथा संग्रह “तर्जनी” स साभार, भाखा प्रकाशन, पटना (1989), संपादक मोहन भारद्वाज


text:
आभा झा। खरिहान जकरा खलिहान या बाड़ा सेहो कहल जाइत छैक। ओ स्थान जाहि में पशु मवेशी,खेती के औजार और काटल गेल फसल राखल जाइत अछि। खरिहान घरक आस-पास के जमीन के कहल जाइत छैक जतय अन्न-अनाज राखल जाइत अछि। खरिहान के बनावट क्षेत्र पर निर्भर करैत अछि। एकरा पाथर,माटि,घास और लकड़ी सब सँ बनाओल जाइत अछि। गाम घर में जाहि जगह पर खरिहान घास फूस या लकड़ी के बनल रहैत अछि ओतय हमेशा आगिक डर रहैत अछि,कयैकि ओकर अंदर राखल गेल अन्न-अनाज नष्ट भऽ जाइत अछि।आब गाम घर में ओ खरिहान बहुत कम देखय लेल भेटैत अछि। बचपन में ओहि खरिहान या दरबजा पर कतेक तरह-तरह के खेल सब खेलाइत रहि।
अपन देश में खेती के उत्तम काजक संज्ञा देल गेल अछि। भारत एक कृषि प्रधान देश अछि। एतय के अधिकांश जनसंख्या कृषक सभक अछि अथवा मजदूरक। कहलो गेल अछि “उत्तम खेती,मध्यम बान,निकृष्ट चाकरी,भीख निदान।” मिथिला में खरिहानक उपयोगिता अन्न संग्रह के अलावा शुभ-अशुभ काज जेना बर-बरियाती,पाहुन-परक,भोज-भातक लेल होइत अछि। खरिहान में गहुम,उड़ीद,मसुरी,धान,राहड़ी आदि फसल अनाजक रूप में तैयार होइत छल।आब तऽ शहर जेकां गामो में मशीनक उपयोगिता बढ़ि गेल अछि। पेहने अन्न-अनाज के दाऊन होइत छल,सूप सँ अनाजक छिलका के हौंक कऽ भुस्सा निकालल जाइत छल। एखनो जिनकर सबहक बड्ड खेती होइत छनि हुनकर खरिहान में अन्नक ढेर या अंबार लागल रहैत अछि।
आब तऽ गामो में दलाल सब खेत खरीदय लेल पहुँचि रहल अछि। उच्च शिक्षा और आरामदायक जीवनक अपेक्षा में गाम सँ जुड़ल लोक शहर दिस पलायन कऽ चुकल अछि। नतीजन खेती-बाड़ी छूटि रहल आर जमीन सब बंजर भऽ रहल अछि। खरिहान के विलुप्त होइ के कारण कृषि के प्रति लोकक रूचि कम भेनाइ,मजदूरक कमी,आर गाम में लोकक सेहो कमी अछि। आब शहर जेकां लोक गामो में घर बनाबैत छथि। पूरा जमीन के लोहाक ग्रील सँ घेर दैत छथि। जखन जमीने नहिं रहत तखन खरिहान कहाँ सँ रहत।
हम अपन संस्कृति में धरती के माता कहैत छी,खेत के अन्नपूर्णा आर किसान के अन्नदाता। अगला किछ वर्ष में शायद अन्न के खेत सँ खरिहान तक लऽ गेनाई,ओकरा ‘खरही ‘के रूप में सहेज कऽ रखनाइ आर दाना के सफाई-छंटाई के लेल हाथ सँ उड़बै वाला वाला मशीनक इस्तेमाल के जरूरत नहिं रहि जायत,तखन खरिहान शायद गैर-जरूरी भऽ जायत आर ओहि ठाम कोनो पक्का मकान ठाढ़ भऽ जायत। जेना आजुक समय में भऽ रहल अछि। तखन फेर खरिहान पर कविता के लिखत?खेत -खरिहानक महिमा पर गीत के गाओत?
अपन सबहक मिथिलाक गाम में पहिने संयुक्त परिवार छल,ताहि दुवारे अन्न-अनाजक उत्पादन नीक होइत छल आर खरिहानक उपयोगिता बेसी होइत छल। खेती में मेहनत बेसी छैक आर ओहि हिसाबे लाभ सेहो कम अछि। यैह कारण अछि कि खरिहान आब विलुप्त भेल जा रहल अछि।


text:
दिल्ली। 31 दिसम्बर। प्रधानमंत्री नरेंद्र मोदी कैल्ह शुक्रवार दिन आधार बेस्ड BHIM (भारत इंटरफेस फॉर मनी) ऐप जारी केलन्हि। ई ऐप केंद्र सरकार के पुरनका UPI ऐप आर USSD मोबाइल सर्विस केर एडवांस्ड रूप अछि। बताओल जे रहल अछि कि ई ऐप बिना इंटरनेट के सेहो काज करत।
कैल्ह शुक्रवार दिन दिल्ली के तालकटोरा स्टेडियम म' डिजी धन मेला कार्यक्रम मे प्रधानमंत्री नरेंद्र मोदी एहि ऐप केर लौन्चिंग केर घोषणा केलन्हि। ओ खुद एहि ऐप केर माध्यम से खादी ग्रामोद्योग से खरीदारी सेहो केलन्हि। एहि दौरान ओ कहला कि ई ऐप भविष्य मे प्लास्टिक कार्ड आर पीओएस (प्वाइंट ऑफ सेल) मशीन केर जगह लेत आर डिजिटल इकॉनमी क' बढेबा मे सहयोक करत।
भीम ऐप के उद्घाटनक मौका पर प्रधानमंत्री कहला कि एक दिन एहेन आयत कि पूरा कारोबार एहि पर कायल जे सकत। प्रधानमंत्री कहला कि एहि ऐप केर नाम भारत रत्न डॉक्टर भीमराव आंबेडकर के नाम पर राखल गेल अछि। एहि ऐप के लेल आंगुर केर निशान काफी छैक।


text:
मिथिलामे बुद्ध-पूजाक परम्परा
मिथिलामे भलें महान् दार्शनिक उदयनाचार्यकें बौद्धमतक खण्डन करबाक श्रेय देल जाइत हो आ कहल जाइत हो जे ओ बौद्धकें निर्मूल कएलनि। आ एहि सम्बन्धमे अनेक खिस्सा-पिहानी गढि दूनू मतक बीच शास्त्र-चिन्तनकें भयंकर युद्ध आ शत्रुताक रूपमे प्रचारित कएल जाइत हो मुदा सत्य इएह अछि जे समाज बुद्धकें अपन आराध्यक रूपमे मानैत रहल।
हमरालोकनिकें ई बुझबाक चाही जे दर्शनशास्त्रक दू मतक बीच जतए कतहु शास्त्रार्थ भेल हो ओ सभटा तत्त्वक अन्वेषणक लेल होइत रहल। आ जिनका ने शास्त्रसँ मतलब रहनि आ ने कोनो मतक ज्ञान रहनि ओ सामान्य लोक एहेन शास्त्रार्थकें दू टा राजाक बीच लड़ाइके रूपमे शत्रुता-मैत्रीक गणना करैत रहलाह।
वास्तविकता ई छल जे मिथिलामे सेहो बुद्धकें विष्णुक अवतार मानल जाइत छल आ हुनक मूर्ति ठाम-ठाम स्थापित छल। दार्शनिक स्तर पर जे मतवाद रहल हो मुदा सामाजिक आ धार्मिक स्तर पर मिथिलामे बुद्धदेव पूजित रहलाह।
वैशाख शुक्ल सप्तमी तिथि-
वैशाख शुक्ल सप्तमीकें बुद्धमूर्तिक अभिषेक आ पूजा होइत छल। एहि पूजाक मन्त्र बुद्धक वचनसँ होइत छल न कि वैदिक मन्त्रसँ। अर्थात् बुद्धक पूजनक विधान जे महायान शाखामे छल ओही मन्त्रसँ होइत छल।
ई पूजा सप्तमी तिथिकें पुष्य नक्षत्र रहला पर होइत छल आ तीन दिन धरि एकर उत्सव मनाओल जाइत छल। एहि उत्सवमे चैत्य, मन्दिर आ घरकें सजाओल जाइत छल। एहि अवसर पर बौद्ध संन्यासीकें पुस्तक, भोजन, वस्त्र आदि दए सत्कार करब, संगहिं एहि दिन गरीब-गुरबाकें वस्त्र, अन्न आदि दान करबाक परम्परा समाजमे प्रचलित रहल। तीन दिन धरि नाच-गानक उल्लेख सेहो एतए कएल गेल अछि।
कर्णाट-कालक प्रख्यात धर्मशास्त्री म.म. चण्डेश्वर अपन कृत्यरत्नाकरमे ब्रह्मपुराणक वचन उद्धृत करैत लिखैत छथि जे अठाइसम कलियुगमे जखनि शाक्यलोकनि अपन धर्मकें छोड़ि भ्रष्ट भए गेलाह तखनि भगवान् विष्णु बुद्धक रूपमे अवतार लए धर्मकें फेरसँ व्यवहारमे अनलनि।
एहि दिन बुद्धक पूजाक संग आनो पूजाक विधान कएल गेल अछि-
गंगाक पूजा-
म.म. चण्डेश्वर ब्रह्मपुराणक एही स्थलक आधार पर वैशाख शुक्ल सप्तमीकें गंगाक पूजाक सेहो विधान करैत छथि। ओहि वचनक अनुसार वैशाख मासक शुक्ल पक्षक सप्तमी तिथि कें महात्मा जह्नु गंगाकें क्रोधवश पीबि गेलाह। मुदा फेर जखनि हुनका अपन काएहि कार्य पर पश्चात्ताप भेलनि तँ दहिना कानक छिद्र देने गंगाकें निकालि पुनः पृथ्वी पर प्रकत केलनि। महात्मा जह्नुक द्वारा गंगाकें पीयब आ फेर प्रकट करब एही दिन भेल छल तें एहि उपलक्ष्यमे गंगाक पूजा कएल जेबाक चाही।
ब्रह्मपुराणे
वैशाखे शुक्ल सप्तम्यां जाह्नवी जह्नुना पुरा।
क्रोधात् पीता पुनस्त्यक्ता कर्णरन्ध्रात्तु दक्षिणात्।।
तां तत्र पूजयेद् देवीं गङ्गां गगनमेखलाम्।
बुद्धक पूजा-
उपर्युक्त बुद्धपूजाक उल्लेख करैत कहैत छथि जे-
अष्टाविंशतिमे प्राप्ते विष्णुः कलियुगे सति।
शाक्यान् विनष्टधर्माँश्च बुद्धो भूत्वाप्रवर्तयत्।
तत्र पूज्यो भविष्योसौ पुष्यादिदिवसत्रयम्।
सर्वौषधैः सर्वगन्धैः सर्व्वबीजैश्च सर्व्वदा।
बुद्धार्चास्नपनं कार्यं शाक्योक्तैर्वचनैः शुभैः।।
अर्च्चा प्रतिमा
सुविचित्राणि कार्य्याणि चैत्त्यदेवगृहाणि च।
पूज्याः शाक्याश्च यतयः पुस्तकाहारचीवरैः।।
पुष्पवस्त्रान्नदानञ्च देयं दीनजनस्य च ।
त्रिदिनञ्चोत्सवः कार्य्यो नटनर्त्तनसंकुलः।।
ई अंश उद्धृत कएलाक बाद म.म. चण्डेश्वर अपन शब्दमे आगाँ लिखैत छथि जे बुद्धदेवक पूजा पुष्य नक्षत्र युक्त वैशाख शुक्ल सप्तमीकें कएल जेबाक चाही, मुदा गंगाक पूजामे पुष्य नक्षत्रक कोनो गणना नहिं। जाहि दिन वैशाख शुक्ल सप्तमी तिथि पड़ि जाए ओहि दिन गंगाक पूजा होएबाक चाही।
अत्र वैशाखशुक्लसप्तम्यामित्युपक्रमात् पुष्यादिदिवसत्रयमित्यभिधानात् पुष्ययुक्तवैशाखशुक्लसप्तम्यां बुद्धार्च्चादि गङ्गापूजा तु केवलायामपि।
म.म. चण्डेश्वर अपन शब्दमे गंगापूजा आ बुद्धपूजाक तिथिनिर्णय सेहो करैत छथि। तें एहिसँ बुझबाक चाही जे ई दूनू पर्व मिथिलामे प्रचलित छल आ तें कोन कोन दिन कोन पूजा होएत ताहि पर संदेहकें दूर करैत म.म चण्डेश्वर स्पष्ट व्याख्या केने छथि।
वाचस्पति मिश्रक कृत्यमहार्णव
म.म. वाचस्पति सेहो अपन ग्रन्थ कृत्यमहार्णवमे श्रावण शुक्ल द्वादशीकें धरणीव्रतक प्रसंग बुद्धमूर्तिक पूजा लिखने छथि। ओतए पूजाक पद्धति सेहो देल अछि। बुद्धक प्रत्येक अंगमे भिन्न भिन्न मन्त्रसँ पूजाक विधान कएल गेल अछि। ई पूजाविधि वराहपुराणसँ उद्धृत कए म.म. वाचस्पति लिखने छथि। ओ लिखैत छथि जे भविष्यपुराणमे सेहो इएह बात कहल गेल अछि।
एतए आधुनिक इतिहासकारलोकनि भ्रम पसारैत कहैत छथि जे मिथिलामे बुद्धक पूजा ब्राह्मण नहिं शूद्रक द्वारा कएल जाइत छल। मुदा उपर्युक्त उद्धरणमे कतहु एहि बातक संकेत नहि अछि जे ई शूद्रक पूजा थीक। एतेक धरि जे बौद्ध संन्यासीक आदर-सत्कार सेहो एहि उत्सव अंग छल। तीन दिनक उत्सव स्वयंमे महत्त्वपूर्ण अछि।
एहि विवेचनसँ सिद्ध होइत छल जे मिथिलामे 14म शतीमे बुद्धदेवक ई पूजा प्रचलित छल। तें बुद्धक मूर्ति जे भेटैत अछि तकरा अन्यथा नै लेल जेबाक चाही।


text: नयी दिल्ली । हिन्दी आ मैथिली क प्रसिद्ध साहित्यकार गंगेश गुंजन कए उत्तर प्रदेश हिन्दी संस्थान दिस स सौहार्द सम्मान लेल चुनल गेल अछि । उत्तर प्रदेश हिन्दी संस्थान क एक पत्रक मोताबिक गंगेश गुंजन कए साल 2016 क लेल सौहार्द सम्मान (मैथिली) प्रदान करबाक निर्णय कैल गेल अछि । पुरस्कार क तौर पर हुनका दू लाख टकाक क नगद राशि आओर प्रशस्ति पत्र प्रदान कैल जाएत । आकाशवाणी से सेवानिवृत्त 74 वर्षीय गंगेश गुंजन एक दर्जन से बेसी साहित्यिक कृती क रचना कए चुकल छथि । मैथिली भाषा मे हुनक कहानी संग्रह उचित वक्ता क लेल हुनका सन् 1994 मे साहित्य अकादमी पुरस्कार से सम्मानित कैल गेल छल । एहिक अलावा बिहार सरकार क प्रतिष्ठित विद्यापति पुरस्कार से सेहो हुनका सम्मानित कैल जा चुकल अछि । मैथिली मे हुनकर अन्हार इजोत (कथा-संग्रह), पहिल लोक (उपन्यास), हम एकटा मिथ्या परिचय, (दीर्घ कविता), लोक सुनू (कविता संग्रह), बुधिबधिया, आइ भोट (नाटक) नामक रचना प्रकाशित भए चुकल छथि । ओतहि हिन्दी में शब्द तैयार है (कविता संग्रह) प्रकाशित भेल अछि ।


text:
पुष्कर सिंह धामी
पुष्कर सिंह धामी एक भारतीय राजनीतिज्ञ आ भारतीय जनता पार्टीक सदस्य छी। ओ वर्तमानमे उत्तराखण्डक १०अम मुख्यमन्त्री छी। हिनका सन् २०१२ आ २०१७ मे खटीमा सँ उत्तराखण्ड विधानसभामें विधायक केँ रूपमे चुनल गेल छल, हिनका सन् २०२१ मे पहिल बेर उत्तराखण्डक मुख्यमन्त्री नियुक्त कएल गेल छल। ओ २०२२ केँ उत्तराखण्ड विधानसभाक चुनाओमे अपन सीट हारि गेल, मुदा भाजपा विधायकसभ द्वारा फेरसँ हिनका अपन नेता चुनैत मुख्यमन्त्रीक रूपमे चुनने अछि। ओ राज्यक एकमात्र मुख्यमन्त्री छी जिनका राज्य निर्माणक बादसँ लगातार दोसर बेर मुख्यमन्त्रीक रूपमे पदासिन् भेल अछि।[१]
व्यक्तिगत जीवन आ करियर[सम्पादन करी]
राजनीतिक करियर[सम्पादन करी]
बाह्य जडीसभ[सम्पादन करी]
सन्दर्भ सामग्रीसभ[सम्पादन करी]
- ↑ Mishra, Himanshu (३ जुलाई २०२१), "BJP MLA Pushkar Singh Dhami to take oath as 11th chief minister of Uttarakhand tomorrow", India Today (अङ्ग्रेजीमे)।


text:
अजय कुमार, ३० सितम्बर २०१९, सहरसा. मैथिली जिन्दाबाद!!
उग्रतारा महोत्सवक भव्य शुभारंभ – मिथिलाक्षेत्रक विशिष्टता सँ विश्व केँ परिचय मुख्य उद्देश्य
सहरसा जिलाक महिषी स्थित राजकमल क्रीड़ा मैदान मे आयोजित तीन दिवसीय उग्रतारा सांस्कृतिक महोत्सवक शुभारंभ सोम दिन कयल गेल अछि। मुख्य अतिथिक रूप मे डीआईजी सुरेश प्रसाद चौधरी, जिलाधिकारी शैलजा शर्मा, आरक्षी अधीक्षक राकेश कुमार सिंह, उग्रतारा न्यास केर अध्यक्ष प्रमील कुमार मिश्र द्वारा संयुक्त रूप सँ दीप प्रज्वलित कय केँ कार्यक्रमक उद्घाटन कयल गेल ।
महिषी वेद अध्ययन केन्द्र केर छात्र लोकनि द्वारा वेद पाठ, स्वस्ति वाचन कयल गेल । मुक्तेश्वर सिंह मुकेश केर मंच संचालन मे चलल ई कार्यक्रम मे सब अतिथि लोकनि केँ मिथिला संस्कृतिक अनुसार पाग चादर एवं मखानक माला दय केँ सम्मानित कयल गेलनि। तत्पश्चात महोत्सव केर आयोजन केँ लय केँ प्रकाशित स्मारिका ‘धरोहर’ केर विमोचन कयल गेल।
कार्यक्रम केँ संबोधित करैत मुख्य अतिथि डीआईजी श्री चौधरी कहलनि जे महिषी ज्ञान केर धरती थिक। जतय एक सँ बढिकय एक विद्वान् व विदुषी भेलीह । एतय आबिकय काफी गौरवान्वित अनुभूति कय रहल छी। ओ कहलखिन जे बंगाल स्थित तारापीठ और उग्रतारा स्थान दुनू शक्ति पीठ सिद्धस्थल थिक। पर्यटन विभाग केर माध्यम सँ मिथिलाक संस्कृति केँ अधिक सऽ अधिक लोक धरि उजागर कयल जायत। जिलाधिकारी श्रीमती शर्मा बजलीह जे उग्रतारा सांस्कृतिक महोत्सव केर मुख्य उद्देश्य मिथिलाक संस्कृति केर पुनर्जागरण अछि। ई कोसी इलाका बाढ़िक विभिषिका सँ त्रसित होयबाक बादो एतुका लोकक मनोबल काफी ऊँच अछि। एहि धाम केँ विकसित करबाक लेल जिला प्रशासन प्रतिबद्ध अछि। एकरे निरन्तरता देबाक क्रम मे एहि महोत्सव सँ एकटा वेबसाइट सेहो लाॅन्च कयल गेल अछि। एहिपर ऐतिहासिक, अध्यात्मिक, धार्मिक, प्रतिवर्ष होयवला सेमिनार केर भाषण, व्याख्यान तथा न्यास केर समस्त जानकारी उपलब्ध करायल गेल अछि। उद्घाटन सत्र मे आरो विशिष्ट वक्ता लोकनि अपन विचार रखने छलाह।
कार्यक्रमक दोसर सत्र मे स्वरांजलिक कलाकार लोकनि स्वागत गीत, स्वागत गीत नृत्य तथा भगवती गीत पर नृत्य केर माध्यम सँ श्रोता सभक मन मोहि लेलनि। एहि मे प्रो. अमरेन्द मिश्र आगा, प्रो गौतम कुमार सिंह, रश्मि कुमारी, श्रेया झा, अदिति किरण, बॉबी, रश्मि ठाकुर, सुमित सुमन, नीतू कुमारी, ब्यूटी श्री, माही कुमारी, सौम्या राय, जैसमिन, खुशी, साक्षी समृद्धि, शिल्पी, सृष्टि, नीतू राय, प्रियांशी पटेल, साक्षी राज, सुषमा कुमारी, प्रगति प्रिया, संचिता राज, सौम्या सिंह सहित सब कलाकार द्वारा उत्कृष्ट प्रदर्शन सँ अपन अमिट छाप छोड़ल गेल छल।
एहि अवसर पर डीडीसी राजेश कुमार सिंह, सदर एसडीओ शंभु नाथ झा, एसडीपीओ प्रभाकर तिवारी, जिला शिक्षा अधिकारी जटाशंकर झा, दिलीप चौधरी, पवन झा, प्रमील कुमार मिश्र सहित बहुत पैघ संख्या मे ग्रामीण लोकनिक उपस्थिती रहल।


text:
जनकपुरधाम : जनकपुरधाममें होरिक पूर्व सन्ध्यामें महामूर्ख सम्मेलनक आयोजना काएल गेल । मिथिला नाट्यकला परिषदक हरेक वर्ष जनकपुरधामक जानकी मन्दिर परिसरमें ओ सम्मेलनक आयोजना विगत २६ वर्ष स’ करैत आएल अछि।
परिषद प्रत्येक वर्ष १० सँ १७ गोटा कए मूर्खक उपाधि देल करैत अछि। जहिमध्य एक गोटा महामूर्ख घोषित होइत छथि। अहि वर्ष मधेश प्रदेशक नीति तथा योजना आयोगक उपाध्यक्ष एवं प्राध्यापक डॉ. भोगेन्द्र झा”व्यथित” कए महामूर्खक उपाधी देल गेल। कार्यक्रमक समापनसँगहि ओ महामूर्ख घोषित भेलाह।
‘महामूर्ख’क उपाधि संगहि झा कए प्रशस्ति पत्र, मिथिला चित्रकला, फूल तथा विभिन्न तरकारी मिश्रित माला र दोपटा ओढ़ा कए सम्मान काएल गेल।
कार्यक्रममें ११ गोटकेँ मूर्खक उपाधी देल गेल छल। जाहिमें प्रदेश सभा सदस्य मञ्जु यादवकेँ “अदल बदली”, नेपाली कांग्रेसक नगर उपसभापति राकेश बिक्रम साहकेँ “टिटही”, मिथिला चित्रकार मनिषा साहकेँ “गन्हकी”, मिथिला वाइल्ड लाईफ ट्रस्टक अध्यक्ष देवनारायण मण्डलकेँ “हराशंख”, नेपाल पत्रकार महासंघ धनुषा शाखाक अध्यक्ष मनिका झाकेँ “दिलतोरिया”, अधिवक्ता सुदिप कोइरालाकेँ “गोबर गणेश”, गिद्धाबेलापट्टी इस्कूलक प्रधानाध्यापक पवन मण्डलकेँ “डपोर शंख”, वरिष्ठ कलाकार रामरेखा पण्डितकेँ “बज्रकिट”, जनकपुरधाममें पहिल बेर मिथिला चित्रकलाकेँ शुरुवात केनिहारि मिथिलेश्वरी कर्णकेँ “लालबुझकड”, व्यवसायी अभिशेष चौधरीकेँ “बोतलानन्द” आ जनकपुरधाम उपमहानगरपालिकाक प्रमुख प्रशासकीय अधिकृत प्रद्युम्न उपाध्यायकेँ “बैशाखनन्दन”क’ उपाधि देल गेल।
हाँस्य व्यङ्ग्यक लेल आयोजित कार्यक्रममें कविता वाचन एवं जोगिरा सेहो झमटगर प्रस्तुति भेल छल। कवितामार्फत् सँ कविसभ विभिन्न व्यक्तिकेँ विषयगत कटाक्ष कएने छलाह।


text:
कथा
– ज्योति झा, जनकपुरधाम
हरियाक गन्दा मोजा
परिवर्तन अन्तःमन सँ होयब जरूरी! मानव मे कोनो परिवर्तन अन्तःमन सँ होयबाक जरूरत होइत छैक। नाटकीय परिवर्तन असलियत केँ एक न एक दिन देखार कय दैत छैक। एहि बातक एकटा छोटछिन उदाहरण कथाशैली मे प्रस्तुत करय चाहबः
एक विद्यालय के एक मास्टरजी बच्चा सबकेँ पढबैत छलाह। कक्षामे बच्चा सब कखनो नाक सिकुड़य त कखनो मन ओकियाइत देखबय छल। मास्टरजी पुछलैथ एना किया क’ रहल छेँ सबगोटे? त एकटा बच्चा टुप्प सँ बाजल जे केकरो मोजा गन्हाइत छैक। तहन मास्टरजी केँ सेहो रहल नै गेलैन। ओ कहलखिन, “हे! सबगोटे काइल सँ सफा मोजा पहिरिकय आबिहें।” सब कियो हँ मे मुरी डोलेलक। काइलभेने सब कक्षा मे आयल। पढाई शुरू भेल। फेर सब बच्चा, कियो नाक सिकुड़ाबय, कियो उल्टी करब से कहय लागल। मास्टरजी कहलैथ, “सब कियो अपन-अपन जुत्ता खोल आ मोजा देखो। काइल कहलियौ से केकरो दिमागमे नै घुसलौ?” सब डरे मोजा देखाबय लागल। मुदा केकरो मोजा गन्दा नै छल।
मास्टर जी चिन्तित भेला आ पुछला, “सबके सफे छौक त गन्ध कतय सँ आबैत छैक?” तहने एकटा बच्चा कहलक, “मास्टरजी, हरियाके जेबीमे सँ।” मास्टरजी हरिया के कहलैथ, “रे! जेबी मे कि छौक?” हरिया कहलक, “गन्दा मोजा!”, मास्टरजी कहलैथ, “रे पपियहवा! सफा मोजा पहिरने छेँ तहन किया गन्दा अनलिहिन?” हरिया कहलक, “अहाँ गन्दा मोजा पहिरय नै कहलियैक, से हम त सफा पहिरनहिये छी। मुदा जेबीमे इहो (गन्दा मोजा) गलती सँ रखा गेल।”


text:
स्वाध्याय
– प्रवीण नारायण चौधरी
रामचरितमानस मोती
राजा दशरथ द्वारा पुत्रेष्टि यज्ञ
भगवान केर वरदान पाबि देवता लोकनि वानर रूप मे पृथ्वी पर आबि गेल छथि। ओ सब भगवानक अवतार के प्रतीक्षा मे छथि। आगू –
१. ओ समस्त वानर सब पर्वत और जंगल मे जहाँ-तहाँ अपन-अपन सुन्दर सेना बनाकय छा गेला। ई सब सुन्दर चरित्र हम कहलहुँ, आब ओ चरित्र सुनू जे बीच मे छोड़ि देने रही। अवधपुरी मे रघुकुल शिरोमणि दशरथ नाम केर राजा भेलाह, जिनकर नाम वेद मे विख्यात अछि। ओ धर्मधुरंधर, गुणक भंडार और ज्ञानी रहथि। हुनकर हृदय मे शांर्गधनुष धारण करयवला भगवानक भक्ति छलन्हि व हुनकर बुद्धि सेहो हुनकहि मे लागल रहैत छलन्हि। हुनकर कौसल्या आदि प्रिय रानी लोकनि सब पवित्र आचरण वाली छलीह। ओ सब अत्यन्त विनीत और पति के अनुकूल चलयवाली छलीह और श्री हरिक चरणकमल मे हुनका सभक दृढ़ प्रेम छलन्हि।
२. एक बेर राजाक मन मे बड़ा ग्लानि भेलनि जे हमरा पुत्र नहि अछि। राजा तुरन्ते गुरुक घर गेलाह आर हुनकर चरण मे प्रणाम अर्पित करैत विनती कयलनि। राजा अपन सब सुख-दुःख गुरु केँ सुनौलनि। गुरु वशिष्ठजी द्वारा हुनका बहुतो प्रकार सँ बुझौलनि आ कहलनि, “धीरज धरू, अहाँक चारि टा पुत्र हेता, जे तीनू लोक मे प्रसिद्ध और भक्त केर भय केँ हरयवला होयत।
३. वशिष्ठजी श्रृंगी ऋषि केँ बजौलनि आर हुनका सँ शुभ पुत्रकामेष्टि यज्ञ करबेलनि। मुनिक भक्ति सहित आहुति देलापर अग्निदेव हाथ मे चरु (हविष्यान्न खीर) लेने प्रकट भेलाह और दशरथ सँ कहलखिन – वशिष्ठ हृदय मे जे किछु विचारने छलाह, अहाँक से सब काज सिद्ध भ’ गेल। हे राजन्! आब अहाँ जाउ आ ई हविष्यान्न (पायस) केँ, जिनका जेना उचित बुझी, ताहि भाग मे बाँटि दी। तदनन्तर अग्निदेव समस्त सभा केँ बुझाकय अन्तर्धान भ’ गेलाह।
४. राजा परमानंद मे मग्न भ’ गेलाह। हुनकर हृदय मे हर्ष समा नहि रहल छल। ताहि समय राजा अपन प्रिय पत्नी लोकनि केँ बजौलनि। कौसल्या आदि सब (रानी) ओतय आबि गेलीह। राजा पायस केर आधा भाग कौसल्या केँ देलनि, और शेष आधा केँ दुइ भाग कय एक भाग राजा कैकेयी केँ देलनि आ शेष जे बचल रहल तेकरा फेर दुइ भाग कय कौसल्या और कैकेयी केर हाथ पर राखिकय अर्थात् हुनकर अनुमति लय कय आर एहि तरहें हुनका सभक मोन प्रसन्न कय केँ ई दुनू भाग सुमित्रा केँ देलनि।
५. एहि तरहें सब रानी गर्भवती भेलीह। ओ सब हृदय मे बहुत हर्षित भेलीह। हुनका बहुत सुख भेटलनि। जाहि दिन सँ श्री हरि (लीला मात्र सँ) गर्भ मे अयलाह, सब लोक मे सुख और सम्पत्ति छा गेल। शोभा, शील और तेज केर खान बनल सब रानी महल मे सुशोभित भेलीह। एहि तरहें किछु समय सुखपूर्वक बीतल आर ओ अवसर आबि गेल जाहि मे प्रभु केँ प्रकट हेबाक छलन्हि।


text:
पटना। राज्य सरकार सोनपुर आ भागलपुर मे करीब 1100 करोड़ टका क लागत स गंगा आ कोसी नदी पर पुल बनेबाक फैसला केलक अछि। मंत्रिपरिषद क बैठक मे पुल निर्माण क प्रस्ताव कए प्रशासनिक स्वीकृति प्रदान कैल गेल।
पटना-आरा एनएच-30 आ एनएच-19 कए जोड़निहार (सोनपुर-छपरा) वाया बबुराघाट-डोरीगंज पुल पहुंच पथ क संग करीब 17.8 किलोमीटर लंबा होएत। गंगा नदी पर बनएवाला एहि पुल क निर्माण पर 676 करोड़ क खर्च आउत। ओतहि भागलपुर क नौगछिया मे विजय घाट क लगमे कोसी नदी पर पहुंच पथ सहित 12 किलोमीटर लंबा पुल पर 367.80 करोड़ क खर्च आउत। बैठक मे दूनू पुल क संबंध मे प्रशासनिक स्वीकृति प्रदान कैल गेल।
लागत कोचिंग संस्थान पर लगाम
बैठक मे एकटा अन्य महत्वपूर्ण निर्णय क तहत कोचिंग संस्थान पर विधानमंडल क चालू सत्र मे विधेयक पेश करबाक निर्णय लेल गेल। विधेयक क प्रस्ताव कए कैबिनेट क मंजूरी द देल गेल। आब कोचिंग संस्थान क मनमानी नहि चलि सकत। कोचिंग संस्थान पर लगाम रखबाक लेल कोचिंग नियंत्रण विधेयक कए सेहो कैबिनेट स्वीकृति प्रदान करि देलक। विधानमंडल क चालू सत्र मे एहि विधेयक कए पेश आ पास कराउल जाएत। नियंत्रण क लेल जिलाधिकारी क अध्यक्षता मे कमेटी रहत। हर संस्थान जतए दस स अधिक छात्र अछि, कए निबंधन अनिवार्य कैल जा रहल अछि। निबंधन तीन साल क लेल होएत। सीबीएसई क भांति ओहि संस्थान कए छात्र क बैसबा क व्यवस्था, पेयजल आ शौचालय क इंतजाम करबाक मजबूरी होएत। प्रावधान क अवहेलना करिनिहार क खिलाफ आर्थिक दंड क प्रावधान विधेयक मे कैल गेल अछि।
लीनियर एक्सिलेटर कीनत सरकार
कैंसर क बेहतर उपचार क लेल पटना क इंदिरा गांधी आयुर्विज्ञान संस्थान मे 18 करोड़ क लागत स लीनियर एक्सिलेटर कीनबा लेल राशि क स्वीकृति द देल गेल अछि। बिहार मे एहि तरह क पहिल आधुनिक मशीन कीनल जा रहल अछि। एकर संग-संग मल्टीप्लैक्स क लेल मनोरंजन कर मे छूट क अवधि कए 2010 स बढ़ाकए 2012 तक क लेल विस्तार करि देल गेल अछि। बिहार क औद्योगिक नीति क तहत नव आ रुग्ण उद्योग कए बिजली स संबंधित मासिक आ वार्षिक न्यूनतम गारंटी मे छूट क प्रतिपूर्ति क राशि क स्वीकृति द देल गेल अछि। नगर निकाय क बकाया बिजली बिल क भुगतान क लेल सेहो 113 करोड़ क मंजूरी द देल गेल अछि।


text:
२२ जुलाई २०१९. मैथिली जिन्दाबाद!!
चेन्नई: भारत द्वारा २२ जुलाई, २०१९ केर दुपहर २:४३ मिनट पर अंतरिक्ष केर दुनिया मे नव उपलब्धि हासिल कयल गेल अछि। श्रीहरिकोटा केर सतीश धवन अंतरिक्ष केंद्र सँ जीएसएलवी-मार्क तृतीय प्रक्षेपण यान सँ अंतरिक्ष यान चंद्रयान-2 केँ लॉन्च कय भारत दुनिया केँ अपन दमखम केर परिचय देखौलक अछि। ई लांचिंग पूरे कामयाब रहल। चांद और पृथ्वी केर बीच में ३,८४,००० किलोमीटर केर दूरी छैक। एहि दूरी केँ पूरा करय मे यान केँ कुल ४८ दिन लगतैक। ई यान ४८म दिन चांद केर दक्षिणी ध्रुव पर उतरत। चंद्रयान-२ चांद केर कक्षा मे पहुंचिकय दुइ हिस्स मे विभाजित भऽ जायत। चंद्रयान-२ केर एक हिस्सा कक्षा मे आर दोसर हिस्सा चांद पर उतरत। चांद पर पहुंचलाक बाद विक्रम लैंडर सँ लय विक्रम रोवर चांद पर १५ दिन रहत।
९७८ करोड़ केर लागत
एहि सँ २० घंटा पहिने जखन ‘चंद्रयान-२’ मिशन केर काउंटडाउन शुरू भेल छल तखनहि सँ इसरो समेत पूरा इंडिया एहि ऐतिहासिक पल केर गवाह बनबाक लेल बेताब छल। भारतीय अंतरिक्ष अनुसंधान संगठन (इसरो) केर मुताबिक चंद्रयान-२ मिशन केर प्रक्षेपण केर रवि दिन साँझ ६.४३ बजे उल्टी गिनती शुरू भेल रहय। चंद्रयान-२ परियोजना ९७८ करोड़ रुपया केर थिक। उल्टी गिनती केर दौरान रॉकेट और अंतरिक्ष यान तंत्र केर जांच कयल गेल आर ओहि मे ईंधन भरल गेल।
जीएसएलवी-एमके तृतीय
चंद्रयान-२ केर संग जीएसएलवी-एमके तृतीय केँ पहिने १५ जुलाई केँ भोरे २.५१ बजे प्रक्षेपित कयल जेबाक छल। हालांकि प्रक्षेपण सँ एक घंटा पहिने एक तकनीकी खामी भेटलाक बाद प्रक्षेपक्ष स्थगित कय देल गेल छल। इसरो द्वारा बाद मे ४४ मीटर लंबा और लगभग ६४० टन वजनवला जियोसिंक्रोनाइज सैटेलाइट लांच व्हीकल – मार्क तृतीय (जीएसएलवी-एमके तृतीय) केर खामी केँ दूर कय देल गेल। जीएसएलवी-मार्क तृतीय केर उपनाम ‘बाहुबली’ फिल्म केर वैह नामक सुपर हीरो केर नाम पर बाहुबली राखल गेल अछि।
#WATCH: GSLVMkIII-M1 lifts-off from Sriharikota carrying #Chandrayaan2 #ISRO
उड़ान केर लगभग १६म मिनट मे ३७५ करोड़ रुपयाक जीएसएलवी-मार्क तृतीय रॉकेट ६०३ करोड़ रुपयाक चंद्रयान-२ विमान केँ अपन १७०x३९,१२० किलोमीटर लंबा कक्षा मे उतारि देत। इसरो एखन तक तीन जीएसएलवी-एमके तृतीय भेजि चुकल अछि। जीएसएलवी-एमके तृतीय केर उपयोग २०२२ मे भारत केर मानव अंतरिक्ष मिशन मे सेहो कयल जायत।
३.८ टन वजनक अछि चंद्रयान-२
भारत दिश सँ चंद्रयान-२ केर कुल वजन ३.८ टन (३,८५० किलोग्राम) अछि। एहि चंद्रयान-२ तहत एक ऑर्बिटर, एक लैंडर और एक रोवर सेहो चांद पर जा रहल अछि। एकर नाम चंद्रयान-२ ऑर्बिटर, विक्रम लैंडर और प्रज्ञान रोवर अछि। चांद केर सतह पर लैंडर विक्रम ७ सितंबर, २०१९ केँ लैंड करत।
चंद्रयान-२ ऑर्बिटर केर वजन २,३७९ किलोग्राम छैक। ई ३.२*५.८*२.१ मीटर पैघ अछि। एकर मिशन लाइफ १ साल केर छैक। पूरे चंद्रयान-२ मिशन मे यैह ऑर्बिटर अहम भूमिका निभायत। एहि जरिये चांद केर सतह पर उतरयवला विक्रम लैंडर और धरती पर मौजूद इसरो केर वैज्ञानिक लोकनिक बीच संपर्क भऽ पायत। ई चांद केर कक्षा पर मौजूद रहत। ई चांद केर सतह पर मौजूद लैंडर विक्रम और रोवर प्रज्ञान सँ भेटल जानकारी केँ धरती पर वैज्ञानिक लोकनिक पास पठायत।
८ उपकरण सँ शोध करत ऑर्बिटर
१. चंद्रयान-२ ऑर्बिटर केर पास चांद केर कक्षा सँ चांद पर शोध करबाक लेल ८ उपकरण रहत। एहि मे चांद केर डिजिटल मॉडल तैयार करबाक लेल टेरेन मैपिंग कैमरा-२ अछि।
२. चांद केर सतह पर मौजूद तत्व केर जांच वास्ते एहि मे चंद्रययान-२ लार्ज एरिया सॉफ्ट एक्स-रे स्पेक्ट्रोमीटर (क्लास) अछि।
३. क्लास केर सोलर एक्स-रे स्पेक्ट्रम इनपुट मुहैया करेबाक लेल सोलर एक्स-रे मॉनीटर अछि।
४. चांद पर पानि केर मौजूदगी केर पता लगेबाक आर ओतय मौजूद मिनरल्स पर शोध केर वास्ते एहि मे इमेजिंग आईआर स्पेक्ट्रोमीटर अछि।
५. चांद केर ध्रुव केर मैपिंग करब और सतह व सतह केर नीचाँ जमल बर्फ केर पता लगेबाक लेल एहि मे ने के लिए एहि मे डुअल फ्रीक्वेंसी सिंथेटिक अपर्चर रडार छैक।
६. चांद केर ऊपरी सतह पर शोध लेल एहि मे चंद्र एटमॉसफेयरिक कंपोजिशन एक्सप्लोरर-२ छैक।
७. ऑर्बिटर हाई रेजॉल्यूशन कैमरा केर जरिये ई हाई रेस्टोपोग्राफी मैपिंग कयल जायत।
८. चांद केर वातावरण केर निचला परत केर जांच करबाक लेल डुअल फ्रीक्वेंसी रेडियो उपकरण छैक।
चंद्रयान-२ मिशन केर तहत चांद केर सतह पर लैंडर विक्रम और रोवर प्रज्ञान उतरत। लैंडर विक्रम केर वजन १,४७१ किलोग्राम छैक। एकर नामकरण भारतीय अंतरिक्ष कार्यक्रम केर जनक वैज्ञानिक डॉ. विक्रम साराभाई केर नाम पर भेलैक अछि। एकरा ६५० वॉट केर ऊर्जा सँ ताकत भेटत। ई २.५४*२*१.२ मीटर लंबा अछि। चांद पर उतरय समय ई चांद केर १ दिन लगातार काज करत। चांद केर १ दिन पृथ्वी केर १४ दिन केर बराबर होइत छैक। ई चांद केर दुइ पैघ खद्धा मैजिनस सी और सिंपेलियस एन केर बीच उतरत।
विक्रम केर पास रहत ४ इंस्ट्रूमेंट :
लैंडर विक्रम केर संग तीन अहम इंस्ट्रूमेंट चांद पर शोध लेल भेजल गेल अछि। चांद पर होयवला भूकंपीय गतिविधि केँ नापय आर ताहिपर शोध करबाक लेल एक खास इंस्ट्रूमेंट लगायल गेल अछि। एकर अलावे एहि मे चांद पर बदलयवला तापमान केँ बारीकी सँ जांच करबाक लेल सेहो खास उपकरण छैक। एहि मे तेसर उपकरण छैक लैंगमूर प्रोब। ई चांद केर वातावरण केर ऊपरी परत और चांद केर सतह पर शोध करत। विक्रम अपन चारिम उपकरण लेजर रेट्रोरिफ्लेक्टर केर जरिये ओतय मैपिंग और दूरी संबंधी शोध करत।
६ टायर वाला प्रज्ञान रोवर सेहो अछि खास
चंद्रयान-२ केर तहत चांद पर उतरयवला लैंडर विक्रम केर संगहि ओतय प्रज्ञान रोवर सेहो उतरत। प्रज्ञान रोवर एक तरहक रोबोटिक यान थिक। जे चांद केर सतह पर चलिकय ओतय शोध करत। एकर वजन २७ किलोग्राम छैक। ई ०.९*०.७५*०.८५ मीटर पैघ अछि। एहि मे छह टायर लागल अछि जे चांद केर उबड़खाबड़ सतह पर आराम सँ चलिकय विभिन्न शोध कय सकत। ई चांद केर सतह पर ५०० मीटर तक १ सेंटीमीटर प्रति सेकंड केर रफ्तार सँ सफर कय सकैत अछि। ई अपन ऊर्जा सूर्य सँ प्राप्त करत। संगहि ई लैंडर विक्रम सँ संपर्क मे रहत।
रोबोटिक शोध यान (रोवर) प्रज्ञान केर पास दुइ विशेष उपकरण रहत। रोवर प्रज्ञान अल्फा पार्टिकल एक्स-रे स्पेक्टोमीटर केर जरिये लैंडिंग साइट केर पास मे चांद केर सतह पर मौजूद वातावरणीय तत्वक निर्माण संबंधी जानकारी प्राप्त करबाक लेल शोध करत। एकर अलावा लेजर इंड्यूस्ड ब्रेकडाउन स्पेक्ट्रोस्कोप केर जरिये सेहो प्रज्ञान सतह पर मौजूद तत्व पर शोध करत।
प्रधानमंत्री सहित संसदक सदन मे वैज्ञानिक आ देशवासी केँ बधाई ज्ञापन
प्रधानमंत्र नरेन्द्र मोदी अपन कार्यालय सँ श्रीहरिकोटाक हाल-खबरि विशेष कक्ष मे देखैत रहला। सफल प्रक्षेपण उपरान्त ओ ट्विटर सँ सन्देश दैत सब केँ बधाई देलनि। ई विशेष क्षण देशक इतिहास मे याद राखल जायत। चन्द्रयान-२ भारतक वैज्ञानिकक उच्च सामर्थ्य आ १३० करोड़ भारतीय केर दृढशक्ति केर परिचायक छी। आइ सब भारतीय काफी गर्वक अनुभूति कय रहल अछि। प्रधानमंत्री अपन सन्देश मे यैह भाव रखलनि अछि। तहिना भारतीय संसदक दुनू सदन मे प्रमुख द्वारा सदनक सदस्य केँ जानकारी दैत सफल प्रक्षेपण लेल बधाई ज्ञापित कयलनि।
समाचार साभारः जी न्यूज वेब पोर्टल